

**BUDAPEST FŐVÁROS II. KERÜLETI ÖNKORMÁNYZAT**

**GAZDASÁGI PROGRAMJA**

**2020-2024.**

**BEVEZETÉS**

Magyarország helyi önkormányzatairól szóló 2011. évi CLXXXIX. törvény előírása szerint a helyi önkormányzatnak el kell készítenie és a Képviselő-testület elé kell terjesztenie gazdasági programját.

A gazdasági program „meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által ellátandó feladatok biztosítását, színvonalának javítását szolgálják.

A gazdasági program készítésének célja, hogy a kerület társadalmi és gazdasági körülményeit, lehetőségeit, valamint a lakossági igényeket figyelembe véve – tekintettel a korábbi szakmai koncepciókban, programokban foglaltakra is - reális helyzetképet adjon és megfogalmazza a legfontosabb célkitűzéseket, a követendő fő irányokat, és a megvalósítás alapelveit. A gazdasági program kiindulási alapot képez az éves költségvetési javaslatok elkészítésénél is.

A program tehát az önkormányzatra és intézményeire, gazdasági társaságaira vonatkozó átfogó, választási ciklusra szóló szakmai stratégiai tervdokumentum, amely megalapozza a munkavégzés kereteit.

A program kialakításánál figyelembevételre kerültek továbbá jelenleg hatályos:

* [Településfejlesztési Koncepció](http://archiv.masodikkerulet.hu/hirdetotabla/szabalyzateskoncepcio/telepulesfejl_konc_2018.html)
* [Integrált Településfejlesztési Stratégia (ITS)](http://archiv.masodikkerulet.hu/hirdetotabla/szabalyzateskoncepcio/its_2015.html)
* [TELEPÜLÉSKÉP / KÉSZ](http://archiv.masodikkerulet.hu/hirdetotabla/szabalyzateskoncepcio/KESZ.html)
* Budapest Főváros II. kerületi Önkormányzat Szociális Szolgáltatástervezési Koncepciója
* Budapest Főváros II. kerületi Önkormányzat Idősügyi Koncepciója
* Helyi esélyegyenlőségi Program
* [Sportkoncepció](https://masodikkerulet.hu/sites/default/files/attachments/files/masodikkerulethu/2019_09/sportkoncepcio_2007.doc)
* [Közoktatási Esélyegyenlőségi Terv](https://masodikkerulet.hu/sites/default/files/attachments/files/masodikkerulethu/2019_09/kozoktatasi_eselyegyenlosegi_terv_2007_2013.doc)
* [Közoktatási Intézkedési Terv](https://masodikkerulet.hu/sites/default/files/attachments/files/masodikkerulethu/2019_09/kozoktatasi_intezkedesi_terv_2008_2011.doc)
* [A Polgármesteri Hivatal stratégiája](https://masodikkerulet.hu/sites/default/files/attachments/files/masodikkerulethu/2019_09/a_polgarmesteri_hivatal_strategiaja.doc)
* [Polgármesteri Hivatal Szervezeti és Működési Szabályzata](https://masodikkerulet.hu/sites/default/files/attachments/files/masodikkerulethu/2020_03/ph_szmsz_200301.pdf)
* [Adatvédelmi és adatbiztonsági Szabályzat](https://masodikkerulet.hu/sites/default/files/attachments/files/masodikkerulethu/2019_09/adatvedelmi_es_adatbiztonsagi_szabalyzat.doc)
* [Kulturális Koncepció](https://masodikkerulet.hu/sites/default/files/attachments/files/masodikkerulethu/2019_09/kulturalis_koncepcio_2010.doc)
* Polgármester programja

A dokumentum egyes fejezetei bemutatják az önkormányzat vagyoni helyzetét, a gazdálkodási bevételi forrásait, adópolitika alapelveit, valamint szakterületenként a működés feltételrendszerét, a kötelezően ellátandó és önként vállalt feladatokból adódó elkötelezettségeket és teendőket, a közelmúltban megvalósult és folyamatban lévő beruházási feladatokat, valamint további fejlesztési elképzeléseket.

**TARTALOMJEGYZÉK**

1. VAGYONI HELYZET, KÖLTSÉGVETÉSI LEHETŐSÉGEK, ADÓPOLITIKA
2. OKTATÁS-NEVELÉS
3. KÖZMŰVELŐDÉS ÉS SPORT
4. EGÉSZSÉGÜGY
5. SZOCIÁLIS ELLÁTÁS
6. TELEPÜLÉSÜZEMELTETÉS
7. ÖSSZEGZÉS
8. VAGYONI HELYZET, KÖLTSÉGVETÉSI LEHETŐSÉGEK, ADÓPOLITIKA

A Magyarország helyi önkormányzatairól szóló 2011. évi CLXXXIX. törvény szerint, az önkormányzat vagyona a tulajdonából és az önkormányzatot megillető vagyoni értékű jogokból áll, saját bevételét pedig a helyi adók; a saját tevékenységből, vállalkozásból és az önkormányzati vagyon hasznosításából származó bevétel, nyereség, osztalék, kamat és bérleti díj; az átvett pénzeszközök; törvény alapján az önkormányzatot megillető illeték, bírság, díj; valamint az önkormányzat és intézményei egyéb sajátos bevételei képezik.

A Budapest Főváros II. Kerületi Önkormányzat az elmúlt évek során, kiegyensúlyozott gazdálkodást folytatott, amely megteremtette a biztonságos működés és a fokozatos fejlődés feltételeit. Az éves költségvetés elkészítése során mindig kiemelt szempont volt a gazdasági egyensúly és a pénzügyi stabilitás megőrzése külső forrás – hitel felvétel, kötvény kibocsátás - bevonása nélkül.

A költségvetési bevételi és kiadási és főösszegek, valamint a belső finanszírozás – előző évek gazdálkodási maradványa – igénybevételének elmúlt öt évben történő alakulását az eredeti költségvetési rendeletek alapján az alábbi grafikon mutatja be.

Megállapítható, hogy az önkormányzat eredeti költségvetési főösszege folyamatosan növekedett, 2018-ban haladta meg először a 20 milliárd forintot, 2019-ben jelentős beruházási külső források bevonása okán 27,4 milliárd forint volt, 2020. évben - az óvatosság elve szerinti tervezés alapján - 23,4 milliárddal fogadta el a Képviselő-testület.

Az államháztartásról szóló 2011. évi CXCV. törvény 2014. évi módosításával az önkormányzatok költségvetési koncepció készítésre már nem kötelezettek, azonban az alábbi a koncepcionális alapelveket a Budapest II. kerületi Önkormányzat a mindenkori költségvetés tervezésénél érvényesíti:

* a költségvetés egyensúlyának biztosítása külső forrás igénybevétele nélkül,
* a korábbi évek fejlesztési eredményeinek fenntartása, valamint a szolgáltatások változatlan színvonalon való megőrzése, és az elmúlt években elhatározott, előkészített beruházási feladatok megvalósítása,
* pályázati lehetőségek kihasználása, valamint elkövetkezendő években megvalósítható fejlesztések előkészítését biztosító tartalékokat képzése,
* a költségvetés biztonságos végrehajtásához a szükséges működési tartalékok tervezése,
* a kiadási főösszeghez viszonyítva összességében a tartalékok összege legalább 5 %.

Az Önkormányzat vagyona

A Budapest Főváros II. Kerületi Önkormányzat Képviselő-testülete az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről 34/2004.(X.13.) önkormányzati rendeletének (Vagyonrendelet) 1. és 2. §-a határozza meg az önkormányzati vagyon elemeit, melyek az ingatlanok, az ingóságok, a vagyoni értékű jogok, a tagsági részesedések, a tagsági jogot megtestesítő értékpapírok.

Az Önkormányzat tulajdona a nemzeti vagyon része, amely törzsvagyonból és üzleti vagyonból áll.

A törzsvagyon közvetlenül a kötelező önkormányzati feladat- vagy hatáskör ellátását szolgálja. A törzsvagyon körébe azok a vagyontárgyak tartoznak, amelyeket törvény kizárólagos önkormányzati tulajdonban álló vagyontárgynak minősít és azok, amelyeket törvény vagy önkormányzati rendelet nemzetgazdasági szempontból kiemelt jelentőségű nemzeti vagyonnak minősít. A törzsvagyon tárgyai forgalomképtelenek vagy korlátozottan forgalomképesek.

A forgalomképtelen nemzeti vagyon a nemzeti vagyonról szóló 2011. évi CXCVI. törvényben (Nvtv.) meghatározott kivétellel nem idegeníthető el, vagyonkezelői jog, jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével nem terhelhető meg, biztosítékul nem adható, azon osztott tulajdon nem létesíthető.

A korlátozottan forgalomképes vagyon tárgyairól törvényben vagy a helyi önkormányzat rendeletében meghatározott feltételek szerint lehet rendelkezni. Az Nvtv. rendelkezései szerint a korlátozottan forgalomképes vagyon önkormányzati hitelfelvétel és kötvénykibocsátás esetén annak fedezetéül nem szolgálhat, és kizárólag az állam, másik helyi önkormányzat, vagy önkormányzati társulás részére idegeníthető el.

A Vagyonrendelet 1. melléklete tartalmazza a nemzetgazdasági szempontból kiemelt jelentőségű vagyonelemeket, 2. melléklete a forgalomképtelen, 3. melléklete a korlátozottan forgalomképes vagyonelemeket.

A törzsvagyonba nem tartozó vagyontárgyak forgalomképes üzleti vagyonnak minősülnek. E vagyonelemek felett az Önkormányzat tulajdonosi jogait korlátozás nélkül, szabadon gyakorolhatja azzal, hogy a vagyontárgy tulajdonjogának átruházása törvényben meghatározott módon lehetséges.

A törzsvagyon tárgyait a hatályos jogszabályok valamint, a képviselő-testület határozatai alapján a Polgármesteri Hivatal tartja nyilván.

Az önkormányzat jelentős telekvagyona a jellegüknél fogva forgalomképtelen közterületeket, közutakat, tereket és közparkokat is magában foglalja, melyek esetében az ingatlanvagyon területi kiterjedésének megtartása mellett, összhangban az Önkormányzat 35/2018.(II.27.) képviselő-testületi határozattal elfogadott közép- és hosszú távú vagyongazdálkodási tervében foglaltakkal, alapvető feladat értékük növelése, így többek között

* a kerületi közparkok, közterek és zöldfelületek fejlesztése, játszóterek kialakítása, játszóterek folyamatos felújítása, a játszóeszközök szabványosítása,
* az utak, járdák műszaki állapotának, a biztonságos közlekedés feltételeinek javítása, a közúthálózat mentén lévő fasorok, zöldfelületek ápolása, felújítása,
* a gyalogos-közlekedés feltételeinek javítása, az elhasználódott járdák felújítása, a hiányzó szakaszok kiépítése,
* a kerékpárút hálózat fejlesztése, bővítése, pályázati források bevonásával,
* közlekedési csomópontok átbocsátóképességének növelése, a közlekedésbiztonság fokozása, szilárd burkolattal nem rendelkező útjaink leburkolása,
* a csapadékvíz-elvezető rendszerek fenntartása, fejlesztése,
* a fogyatékkal élők számára az akadálymentes közlekedés feltételeinek javítása.

A korlátozottan forgalomképes ingatlanvagyon az Önkormányzat intézményeinek működését, valamint az Önkormányzat kötelező és önként vállalt feladatainak ellátását szolgáló ingatlanok, épületek, lakások és nem lakás céljára szolgáló helyiségek.

A korlátozottan forgalomképes vagyontárgyakkal kapcsolatos feladatok elsősorban az ingatlanok tervszerű felújításán, karbantartásán keresztül állaguk megóvása, értékük megőrzése, hosszú távon növelése, energetika korszerűsítése, az üzemeltetési költségek csökkentése, valamint az intézményi feladatellátást biztosító vagyoni kör folyamatos felülvizsgálata a kapacitások minél jobb kihasználása érdekében, illetve a közcél megszűnése esetén a vagyontárgy új funkciójának meghatározása.

A forgalomképes telekvagyon értékesítése jellemzően a felhalmozási kiadások fedezetéül szolgál. A telekvagyon bizonyos, kiemelt jelentőségű ingatlan-együttesei jogi jellegük, vagy az önkormányzati feladatellátáshoz kapcsolódó fejlesztési célok miatt nem kerülhetnek értékesítésére, ugyanakkor a jogi szempontból forgalomképes, azonban a valóságban nem értékesíthető ingatlanok vagy közművesítés hiányában nem beépíthető telkek esetében a forgalomképesség feltételeinek megteremtése a cél.

Az önkormányzat tulajdonában lévő ingatlanvagyon értékesítése jelentős forrást képezhet a közösségi célú területfejlesztés számára, azonban ez nem élvezhet prioritást, hiszen az önkormányzati vagyon felélése hosszú távon akár feladatellátást veszélyeztető helyzetet is teremthet. Ezért az önkormányzati ingatlanok jövedelmező hasznosítását (értéknövelő beruházás, rehabilitáció, bővítés, stb.) preferálja az önkormányzat vagyongazdálkodási politikája, a városfejlesztési célokkal, fejlesztésekkel összhangban.

Kiemelt feladat továbbá az önkormányzati ingatlanvagyon-nyilvántartási rendszer folyamatos aktualizálása, valamint a tulajdonviszony vagy telekhatár tekintetében „problémás” ingatlanok helyzetének tisztázása is.

Az ingatlanok és vagyonértékű jogok 2016-2018. időszak alatt történő változását a fenti csoportosítás szerint az alábbi ábra szemlélteti.

Forrás: adatok önkormányzat adott évi zárszámadási rendelet előterjesztés 5. melléklet – vagyonmérleg adatok

Az önkormányzati vagyon – eszközök-források - alakulását 2016-2018. évi zárszámadási rendelet adatai alapján az alábbi táblázatok mutatják be.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **2016** | | | | **2017** | | | | | **2018** | | | | |
|  | Bruttó érték eFt | Nettó érték eFt | | | Bruttó érték eFt | | Nettó érték eFt | | | Bruttó érték eFt | | Nettó érték | | |
|  |
| **I. Immateriális javak** | 538 355 | 44 454 | | | 568 438 | | 60 603 | | | 611 730 | | 81 224 | | |
| Üzleti vagyon | 538 355 | 44 454 | | | 568 438 | | 60 603 | | | 611 730 | | 81 224 | | |
| **II. Tárgyi eszközök** | 105 304 255 | 89 928 553 | | | 93 074 694 | | 80 488 726 | | | 95 538 929 | | 81 987 134 | | |
| 1. Ingatlanok és kapcsolódó vagyoni értékű jogok | 101 569 224 | 88 733 556 | | | 89 706 686 | | 79 293 279 | | | 91 392 592 | | 80 254 242 | | |
| ***Törzsvagyon*** | 81 215 364 | 70 870 462 | | | 74 607 209 | | 64 958 852 | | | 76 518 840 | | 66 046 341 | | |
| Forgalomképtelen | 59 666 327 | 52 167 112 | | | 60 344 399 | | 52 432 507 | | | 62 838 697 | | 54 183 340 | | |
| Korlátozottan forgalomképes | 21 549 037 | 12 651 012 | | | 14 262 810 | | 12 526 345 | | | 13 680 143 | | 11 863 001 | | |
| ***Üzleti vagyon*** | 20 353 860 | *17 863 094* | | | 15 099 477 | | 14 334 428 | | | 14 873 752 | | 14 194 512 | | |
| 2. Gépek, berendezések, felszerelések, járművek | 3 158 868 | | | 618 834 | | 2 685 024 | | | 512 463 | | 2 818 174 | | | 416 544 | | |
| ***Üzleti vagyon*** | 3 158 868 | | | 618 834 | | 2 639 070 | | | 512 463 | | 2 818 174 | | | 416 544 | | |
| 3. Tenyészállatok | 0 | | | 0 | | 0 | | | 0 | | 0 | | | 0 | | |
| 4. Beruházások, felújítások | 576 163 | | | 576 163 | | 682 984 | | | 682 984 | | 1 328 163 | | | 1 316 348 | | |
| **III. Befektetett pénzügyi eszközök** | 1 420 873 | | | 1 420 873 | | 1 420 714 | | | 1 420 714 | | 3 579 133 | | | 3 579 133 | | |
| 1. Tartós részesedések (27+30) | 1 386 792 | | | 1 386 792 | | 1 420 714 | | | 1 420 714 | | 3 579 133 | | | 3 579 133 | | |
| 3. Befektetett pénzügyi eszk. értékhelyesbítése | 34 081 | | | 34 081 | |  | | |  | |  | | |  | | |
| **IV. Koncesszióba, vagyonkezelésbe adott eszközök** | 164 124 | | | 163 974 | | 164 124 | | | 163 963 | | 164 124 | | | 163 952 | | |
| **A) NEMZETI VAGYONBA TARTOZÓ BEFEKTETETT ESZKÖZÖK ÖSSZESEN** | 107 427 607 | | | 91 557 854 | | 95 227 970 | | | 82 134 006 | | 99 893 916 | | | 85 811 443 | | |
| **B) NEMZETI VAGYONBA TARTOZÓ FORGÓESZKÖZÖK ÖSSZESEN** | 3 865 995 | | | 3 865 995 | | 3 650 726 | | | 3 650 726 | | 2 399 696 | | | 2 399 696 | | |
| **C) PÉNZESZKÖZÖK** | 4 613 067 | | 4 613 067 | | | 5 136 783 | | 5 136 783 | | | 6 830 924 | | 6 830 924 | | |
| **D) KÖVETELÉSEK** | 2 583 304 | | 2 583 304 | | | 4 064 276 | | 4 064 276 | | | 5 324 129 | | 5324129 | | |
| **E) EGYÉB SAJÁTOS ESZKÖZOLDALI ELSZÁMOLÁSOK** | -39 329 | | -39 329 | | | 2 101 | | 2 101 | | | -34 534 | | -34 534 | | |
| **F) AKTÍV IDŐBELI ELHATÁROLÁSOK** | 19 900 | | 19 900 | | | 26 521 | | 26 521 | | | 52 327 | | 52 327 | | |
| **ESZKÖZÖK ÖSSZESEN** | **118 470 544** | | **102 600 791** | | | **108 377** | | **95 014 413** | | | **114 466 458** | | **100 383 985** | | |

|  |  |  |  |
| --- | --- | --- | --- |
| **FORRÁSOK** | **2016. év**  **nettó érték eFt** | **2017. év**  **nettó érték**  **eFt** | **2018. év nettó érték eFt** |
|
| I. Nemzeti vagyon induláskori értéke | 103 741 285 | 98 538 475 | 103 741 286 |
| II. Nemzeti vagyon változásai | 57 972 |  | -10 034 399 |
| III. Egyéb eszközök induláskori értéke és változásai | 4 831 588 |  | 4 831 588 |
| IV. Felhalmozott eredmény | -9 066 150 | -8 116 978 | -5 979 116 |
| V. Eszközök értékhelyesbítésének forrása | 34 081 | 34 081 | 41 221 |
| VI. Mérleg szerinti eredmény | 949 172 | 2 137 863 | 5 012 936 |
| G) SAJÁT TŐKE | 100 547 948 | 92 593 441 | 97 613 516 |
| I. Költségvetési évben esedékes kötelezettségek | 261 203 | 258 199 | 276 626 |
| II. Költségvetési évet követően esedékes kötelezettségek | 473 486 | 320 053 | 442 552 |
| III. Kötelezettség jellegű sajátos elszámolások | 731 111 | 800 686 | 1 049 491 |
| H) KÖTELEZETTSÉGEK | 1 465 800 | 1 378 938 | 1 768 669 |
| I) EGYÉB SAJÁTOS FORRÁSOLDALI ELSZÁMOLÁSOK | 0 |  | 0 |
| J) KINCSTÁRI SZÁMLAVEZETÉSSEL KAPCSOLATOS ELSZÁMOLÁSOK | 0 |  | 0 |
| K) PASSZÍV IDŐBELI ELHATÁROLÁSOK | 587 043 | 1 042 034 | 1 001 800 |
| **FORRÁSOK ÖSSZESEN** | **102 600 791** | **95 014 413** | **100 383 985** |

A nemzeti vagyon forgóeszközök és befektetett eszközök arányának alakulását a 2016-2018. évi zárszámadási rendelet teljesítési adataira alapozva az alábbiak szerint mutatjuk be:

Az Önkormányzat tulajdonában jelenleg 344 db lakott, azaz bérbeadás, vagy használatba adás útján hasznosított lakás van.

A kerület lakásállományán belül megtalálható komfort nélküli, illetőleg szükséglakások a XXI. századi lakhatási igényeket a legcsekélyebb mértékben sem elégítik ki, továbbá a fenntartásuk is jelentős veszteséggel jár (a befolyó lakbér töredéke az Önkormányzat által a társasház részére fizetendő közös költségnek). A korszerű, illetőleg gazdaságosan üzemeltethető lakásállomány megteremtése érdekében elsődleges feladat ezen lakások komfortosítása, illetőleg ahol erre gazdaságossági szempontok, valamint a jogi szabályozás miatt nincs lehetőség, ott a lakásállományból való fokozatos kivonása és értékesítése.

Az Önkormányzat alapvető érdeke, hogy vagyonát hatékonyan kezelve olyan mennyiségű és minőségű lakást tartson fenn közép- és hosszútávon, amely egyrészről a kötelezően ellátandó feladatainak maradéktalan megvalósítását szolgálja, másrészt az ésszerű és hatékony gazdálkodásnak megfelelően pozitív szaldóval biztosítja a lakásvagyon folyamatos fenntartását.

E kettős feladat megvalósítása érdekében az Önkormányzatnak a Vagyonrendelet mellékletében forgalomképtelen és korlátozottan forgalomképes lakásként/épületként megjelölt ingatlanokon kívül azon lakást célszerű értékesítenie, amelyek alapterületük, komfortokozatuk és műszaki adottságaik alapján a továbbiakban nem alkalmasak bérbeadásra, vagy amelyekre a ráfordított fenntartási költségek meghaladják a lakbérekből származó bevételeket. Az elidegenítési döntések kialakításánál további lényeges szempont az épületben lévő önkormányzati tulajdoni hányad is.

A fentieken túl az Önkormányzat azon kizárólagos önkormányzati tulajdonban álló ingatlanok tekintetében, amely ingatlanokon található lakóépületben lévő lakások egy része üres, használaton kívül áll és az épület műszaki állapota leromlott, gazdaságosan fel nem újítható, fontos feladatának tekinti a még fennálló bérleti jogviszony(ok) közös megegyezéssel történő megszüntetését akár bérleti jog megváltás, akár cserelakás biztosítása mellett és a kiürítést követően az ingatlanok más módon történő hasznosítását, illetve nyilvános versenytárgyalás útján történő értékesítését.

A megmaradó, alapterületükben megfelelő és gazdaságosan rendeltetésszerű használatra alkalmas állapotba hozható bérlakásokat az Önkormányzat jogszabályban előírt elhelyezési kötelezettségeinek teljesítésére, valamint pályázat kiírásával a szociálisan rászorulók támogatására fordítja.

A lakásgazdálkodás területén a bevételek növelésének eszköze az önkormányzati lakások bérleti díjának felülvizsgálata.

A cél olyan önkormányzati lakáspolitika megteremtése, mely az önkormányzat lakásállományának minőségi és mennyiségi növelését, hosszú távú fenntarthatóságát biztosítja, a lakás- és lakhatási igényeket differenciáltan kielégíti azzal, hogy a szociális szükségletek figyelembe vétele mellett az önkormányzati ingatlanpolitika kialakítása és gyakorlása során meg kell, hogy jelenjen a tulajdonosi és a profitorientált szemlélet is.

Az Önkormányzat tulajdonában jelenleg 573 db nem lakás céljáró szolgáló helyiség van.

Az önkormányzat tulajdonában álló helyiségvagyon jelentős része bérlet útján hasznosul, amely a költségvetés egyik jelentős bevételi forrása. A helyiségek havi bérleti díjának mértékét elsősorban a helyben szokásos piaci érték alapján, a Képviselő-testület erről szóló 701-712/2004.(XII.16.) határozatainak megfelelően készített szakvélemény birtokában az Önkormányzat Gazdasági és Tulajdonosi Bizottsága állapítja meg. A helyiségek tekintetében is fontos feladat a Képviselő-testület havi bérleti díjak megállapításáról szóló 701-712/2004.(XII.16.) határozatainak felülvizsgálata.

A helyiségek egy további részét a Polgármesteri Hivatal, annak szervezeti egységei, az Önkormányzat valamely intézménye, vagy közfeladatot ellátó szerv használja az Önkormányzat jogszabályban meghatározott feladatainak ellátása érdekében.

A bérlet útján nem hasznosítható helyiségek jellemzően alagsori és pincehelyiségek, illetve légoltalmi célú ingatlanrészek, valamint tetőtéri ingatlanok. A helyiséggazdálkodás keretében azon helyiségek értékesítése indokolt, amelyek alapterületük, elhelyezkedésük és műszaki adottságaik alapján a továbbiakban nem alkalmasak bérbeadásra.

A társasházakban lévő önkormányzati tulajdonú albetétek után fizetendő közös költség szintje folyamatosan emelkedik. Különös figyelmet igényel a társasházakban lévő üres nem lakás céljára szolgáló helyiségek helyzete, ahol a fent említett differencia bérbevétel híján még magasabb. A megoldást részben a mielőbbi bérbeadás, illetve a hasznosíthatatlan, gazdaságosan bérbe nem adható helyiségek (különösen pince, volt óvóhelyek) esetében a mielőbbi elsősorban – nyilvános, indokolt esetben zártkőrű – pályázat útján történő elidegenítés jelentheti.

Az Önkormányzat nem lakás céljára szolgáló helyiségei körében jelentős arányt képviselnek a tetőtéri ingatlanok, melyek után az Önkormányzat szintén közös költséget és felújítási alapot fizet a társasházaknak úgy, hogy ezek a helységek ebben a formában egyáltalán nem hasznosulnak. A társasházakban stratégiai cél az önkormányzati külön albetétként nyilvántartott, közös költség fizetés alapját képező, jelenlegi formájában üres, vagy nem hasznosított padlásterekkel kapcsolatos stratégia kialakítása, melynek célja a tulajdonosi költségek csökkentése, és lehetőség szerinti ingatlanértékesítési bevétel lehetővé tétele.

A vagyongazdálkodás átfogó céljai – függetlenül a gazdálkodás tárgyát képező vagyon típusától és a szervezeti keretektől – a következők szerint foglalhatók össze:

* A biztonságos és hatékony feladatellátás feltételeinek megteremtése, mely egyaránt magában foglalja a kiszámítható és átlátható gazdálkodást, valamint az Önkormányzat pénzügyi egyensúlyának folyamatos biztosítását is.
* Az önkormányzati vagyon teremtsen megfelelő infrastrukturális feltételeket az önkormányzati kötelező és önként vállalt feladatainak, közszolgáltatásainak hatékony ellátásához.
* A teljes önkormányzati vagyont olyan módon kell hasznosítani, hogy a lehetséges szinten biztosítsa az elérhető bevételi forrásokat, azaz törekedni kell arra, hogy az önkormányzati tulajdonnak azok a részei, amelyek közvetlenül nem szükségesek a feladatok ellátásához, megfelelő formában hasznosításra kerüljenek, bevételeket generáljanak.
* A vagyonelemek értékesítése során figyelemmel kell lenni az egyes ingatlanok üzemeltetésének, fenntartásának felmerülő költségeire, illetve azok forgalmi értékhez viszonyított arányára.
* Kiemelt figyelmet kell fordítani az intézményhálózat fenntartására, felújítására.
* Az önkormányzati vagyon értékét az Önkormányzat hosszú távú működésének és pénzügyi-gazdasági stabilitása érdekében meg kell őrizni, illetve gyarapítani kell.
* Fel kell kutatni, illetve folyamatosan figyelemmel kell kísérni az Önkormányzat számára kedvező pályázati lehetőségeket és törekedni kell azok leghatékonyabb kihasználására.
* Fontos továbbá, hogy az Önkormányzat legyen tisztában a tulajdonában lévő vagyonelemekkel kapcsolatos kötelezettségeivel és jogaival, és ezek érvényesítése érdekében szervezze meg tevékenységét.

Részvény, részesedés

Az önkormányzat 2019. év végén az alábbi részvényekkel rendelkezett. Ebből osztalék termelő részvény az ÉMÁSZ és a MOL, amelyből származó osztalék bevétel a működési bevételeket gyarapítja.

|  |  |  |
| --- | --- | --- |
| Budapesti Értéktőzsdén jegyzett részvény állomány | | |
|  | Névérték Ft-ban | |
| ÉMÁSZ | | 3 000 000 |
| MOL | | 1 500 000 |
| Budapesti Értéktőzsdén nem jegyzett részvény állomány | | |
| MUNICIPAL Zrt. | | 99 990 000 |
| SZTÁV Zrt | | 7 200 000 |
| II. Ker. Városfejlesztő és Beruházás-szervező Zrt | | 584 000 000 |
| Mindösszesen: | | 695 690 000 |

A Budapest Főváros II. Kerületi Önkormányzat kötelező és önként vállalt feladat ellátását jelenleg hat 100 %-os tulajdonában álló gazdasági társaság segíti.

|  |  |  |
| --- | --- | --- |
| Cég neve | Önkormányzati tulajdoni rész %-ban, | Jegyzett tőke  2019. december 31-i állapot szerint Ft-ban |
| Budai Épületfenntartó Korlátolt Felelősségű Társaság | 100 | 90 000 000 |
| Fény Utcai Piac Beruházó, Szervező és Üzemeltető Korlátolt Felelősségű Társaság | 100 | 586 750 000 |
| Budai Polgár Kiadó, Tájékoztató és Kulturális Közhasznú Nonprofit Korlátolt Felelősségű Társaság | 100 | 5 000 000 |
| II. Kerületi Városfejlesztő és Beruházás Szervező Zrt | 100 | 584 000 000 |
| II. Kerületi Kulturális Közhasznú Nonprofit Korlátolt Felelősségű Társaság | 100 | 42 400 000 |
| II. Kerületi Sport és Szabadidősport Nonprofit Korlátolt Felelősségű Társaság | 100 | 2 558 000 000 |
| **Összesen:** |  | **3 866 150 000** |

A tartós részesedések állomány változását mutatja be az alábbi ábra.

Költségvetési bevételek

Az önkormányzat költségvetésének készítésekor a bevételek tervezése a központi költségvetésből származó bevételek, az előző évi teljesítések és a korábbi években meghozott döntések hatásainak figyelembevételével történik. Az önkormányzat működési, felhalmozási és finanszírozási jogcímen kezeli bevételeit.

A bevételek alakulását az elmúlt három évre kitekintve az alábbi táblázat szemléleti:

|  |  |  |  |  |
| --- | --- | --- | --- | --- |
| **Jogcím** | **2017. évi teljesítés** | **2018. évi teljesítés** | **2019. évi érvényes előirányzat** | **2020. évi eredeti előirányzat** |
|
| **Önkormányzatok működési támogatása** | **2 472 303** | **2 522 930** | **2 691 477** | **2 524 617** |
| - *helyi önkormányzatok működésének általános támogatása* | 5 054 | 2 855 | 20 743 | 0 |
| - *köznevelési feladtok támogatása* | 1 470 704 | 1 417  989 | 1 408 618 | 1 360 384 |
| *- szociális, gyermekjóléti és gyermekétkeztetési feladatok támogatása* | 895 843 | 1 038 664 | 1 226 384 | 1 128 395 |
| *- kulturális feladatok támogatása* | 35 251 | 35 809 | 34 732 | 35 838 |
| *- működési célú költségvetési és kiegészítő támogatás* | 47 856 | 27 613 | 0 | 0 |
| Elvonások és befizetések bevételei | 89 858 | 6 479 | 17 193 | 0 |
| Egyéb működési célú támogatások államháztartáson belülről | 1 410 817 | 1 583 331 | 1 646 857 | 1 630 346 |
| **Közhatalmi bevételek** | 8 746 041 | *9 369 107* | 9 545 541 | 10 288 509 |
| *Ebből:* |  |  |  |  |
| *- helyi adók* | 8 437 831 | 9 061 004 | 9 236 638 | 9 922 261 |
| *- helyi adókhoz kapcsolódó bírságok, pótlékok* | 18 834 | 19 041 | 16 345 | 20 178 |
| *- egyéb bírságok és közhatalmi bevételek* | 289 376 | 289 062 | 292 558 | 2 472 854 |
| Működési bevételek | 2 699 767 | 2 768 488 | 2 863 893 | 2 818 924 |
| *Ebből:* |  |  |  |  |
| *- készletértékesítés ellenértéke* | 839 | 1 127 | 413 | 200 |
| *- szolgáltatások ellenértéke* | 1 398 922 | 1 457 352 | 1 403 422 | 1 444 024 |
| *- közvetített szolgáltatások ellenértéke* | 117 583 | 95 849 | 184 280 | 92 788 |
| *- tulajdonosi bevételek* | 41 358 | 42 052 | 21 200 | 21 200 |
| *- ellátási díjak* | 444 317 | 440 774 | 412 081 | 427 814 |
| *- kamatbevételek* | 148 459 | 106 698 | 36 700 | 1 128 |
| *- egyéb, nem nevesített működési bevételek* | 548 289 | 622 806 | 805 797 | 831 770 |
| Működési célú átvett pénzeszköz | 3 278 | 1 803 | 11 763 | 0 |
| **Működési bevételek összesen** | **15 422 064** | **16 252 138** | **16 776 724** | **17 262 396** |
| Felhalmozási célú önkormányzati támogatások államháztartáson belülről | 304 449 | 309 600 | 5 952 939 | 19 293 |
| Felhalmozási bevételek | 831 773 | 1 039 461 | 1 791 703 | 1 851 000 |
| Ebből: |  |  |  |  |
| *- Ingatlanok értékesítése* | 820 388 | 1 037 451 | 1 785 100 | 1 850 000 |
| *- Egyéb tárgyi eszközök értékesítése* | 3 204 | 2 010 | 6 085 | 1 000 |
| Felhalmozási célú átvett pénzeszközök | 45 516 | 11 930 | 12 339 | 887 000 |
| **Felhalmozási bevételek összesen** | **1 181 738** | **1 360 991** | **7 756 981** | **2 757 293** |
| **Finanszírozási bevételek** |  |  | **8 243 961** | **3 478 925** |
| **Költségvetési bevételek összesen** | **16 603 802** | **17 613 129** | **32 777 666** | **23 498 614** |

Működési bevételek:

* Működési célú támogatások államháztartáson belülről
* Közhatalmi bevételek
* Működési bevételek
* Működési célú átvett pénzeszközök

A kötelező feladat ellátáshoz a központi költségvetés által a feladat alapú finanszírozás keretében az önkormányzatnak biztosított bevétele az éves bevételi főösszeg 8-10 %-a. A működési bevételek jelentős része továbbra is a korábbi évekkel azonosan a közhatalmi bevételekből – forrásmegosztáson keresztül a fővárostól érkező iparűzési adó, helyi adók, parkoltatás – származik.

Bevételi főösszeg arányában való százalékos megoszlást az alábbi táblázat mutatja be.

|  |  |  |  |  |
| --- | --- | --- | --- | --- |
|  | Megoszlás a bevételi főösszeghez képest %-ban | | | |
|  | **2017. év** (teljesítési adat alapján) | **2018. év** (teljesítési adat alapján) | **2019. év** (érvényes előirányzat alapján) | **2020. év** (eredeti előirányzat alapján) |
| Önkormányzat működési támogatása | 8,58 | 8,96 | 8,21 | 10,74 |
| Közhatalmi bevételek | 30,37 | 33,26 | 29,12 | 43,78 |
| Működési bevételek | 9,37 | 9,83 | 8,74 | 12,00 |

Az adatokat vizsgálva látható, hogy a jogcímek közötti arányokban lényeges elmozdulással nem számolhatunk. A támogatásértékű működési bevételek alakulására csekély ráhatása van Önkormányzatunknak, a fajlagos összeget a mindenkori központi költségvetési törvény rögzíti. A feladatalapú támogatások igénylése az ellátottak létszámához kötött, így a létszám növekedés okán jelentkezhet kismértékű forrás bővülés, amely azonban a kiadási oldalon is többletet eredményez.

A közhatalmi bevételek adókból, illetékekből, járulékokból, hozzájárulásokból, bírságokból, díjakból és más fizetési kötelezettségekből származnak.

A helyi adóbevételek két csoportra bonthatók:

* helyi adóhatóság által, az önkormányzat helyi rendelete alapján beszedett adók, valamint gépjárműadó önkormányzatot megillető 40 %-a,
* a Fővárosi Önkormányzat által, fővárosi rendelet alapján beszedett iparűzési adó.

Az iparűzési adó megosztását a Fővárosi Önkormányzat és a kerületi önkormányzatok között jogszabály rögzíti.

Az idei évben a Nemzeti Versenyképességi Tanács a helyi iparűzési adó gazdasági növekedést ösztönző átalakítását javasolta a kormánynak. Az iparűzési adórendszer központi átalakításával kapcsolatban jelenleg nagy a bizonytalanság, de csökkentés esetén az önkormányzatnak működési oldalon bevétel kieséssel kell majd számolnia.

Az alábbi táblázat A II. kerületi adóhatóság által kivetett adók bevételeinek alakulását mutatja be 2017-2019. év közötti időszakban.

|  |  |  |  |  |  |  |
| --- | --- | --- | --- | --- | --- | --- |
| **Adónem** | **2017. év** | | **2018. év** | | **2019. év** | |
| tervezett (eFt) | tényleges  (eFt) | tervezett (eFt) | tényleges  (eFt) | tervezett (eFt) | tényleges  (eFt) |
| Építmény | 1 540 000 | 1 639 698 | 1 654 000 | 1 683 128 | 1 655 000 | 1 785 545 |
| Magánszemélyek kommunális adója | 420 000 | 461 632 | 460 000 | 475 711 | 455 000 | 480 545 |
| Gépjármű | 300 000 | 309 748 | 315 000 | 338 060 | 310 000 | 352 335 |
| Idegenforgalmi adó | 100 000 | 126 143 | 120 000 | 137 520 | 115 000 | 142 081 |
| Egyszeri adóbevétel | 130 000 | 141 500 | - | - | - | - |
| Bírság+pótlék | 10 000 | 4 330 | 6 000 | 3 695 | 5 000 | 6 987 |
| **Mindösszesen** | **2 500 000** | **2 683 051** | **2 555 000** | **2 638 114** | **2 540 000** | **2 767 493** |

A fenti kimutatás adatait vizsgálva megállapítható, hogy a ténylegesen befolyt összes bevétel mértéke minden évben elérte, illetve (kisebb-nagyobb mértékben) meghaladta a tervezett bevételt. Az elért többletbevétel, illetve 2017-ben az egyszeri adóbevétel az adóhatóság évközi felderítő és ellenőrző tevékenységének eredménye. (2018-tól nem szerepeltettük külön adótípusként az egyszeri adóbevételt, mivel nem önálló számlára folyt be, s így a pontos nyilvántartás vezetése és a kimutatás nehézkes.)

Budapest Főváros II. Kerületi Önkormányzat Képviselő-testülete 27/2019.(XI.27.) önkormányzati rendeletével módosította az építményadóról és a magánszemélyek kommunális adójáról szóló 57/1996.(XII.23.) rendeletét. E módosítás értelmében 2020. január 1. napjától mentes az adó alól a 65. életévét betöltött adóalany. 2020-tól ennek eredményeként a magánszemély kommunális adója estében nagyjából 210 millió forinttal kevesebb bevétel prognosztizálható, amely becsült összeg. A bevétel-csökkenés kompenzálása érdekében továbbra is indokolt az adózatlan ingatlanok fokozott felderítése.

2013. január 1-jétől a Magyarország központi költségvetéséről szóló törvények vonatkozó rendelkezése alapján:

*„A települési önkormányzatot illeti meg:*

*a) a gépjárműadóról szóló törvény alapján a belföldi gépjárművek után a települési önkormányzat által beszedett adó 40%-a;”*

Ennek értelmében 2013. január 1-jétől havonta a beszedett gépjárműadó összegének 60%-át át kell utalni a Magyar Államkincstár e célra létrehozott számlájára. Ennek megfelelően tervezi az önkormányzat a gépjárműadó bevételeit.

Magyarország 2020. évi központi költségvetéséről szóló 2019. évi LXXI. törvény 37. §(1) bekezdés a) és b) pontjai alapján:

*„A települési önkormányzatot illeti meg:*

1. *a gépjárműadóról szóló törvény alapján a belföldi gépjárművek után a települési önkormányzat által beszedett adó 40%-a, és*
2. *a gépjárműadóhoz kapcsolódó bírságból, pótlékból és végrehajtási költségből származó bevétel 100%-a;”*

Budapest Főváros II. Kerületi Önkormányzat Képviselő-testülete illetékességi területére 27/2010. (XI.30) rendelettel idegenforgalmi adófizetési kötelezettséget vezetett be, amelynek kerületi hatáskörben tartását a 322/2011. (X.27.) határozatával megerősítette. Az adó alapja a megkezdett vendégéjszakák száma, az adó mértéke pedig személyenként és vendégéjszakánként 350  Ft. A kerület bevétele évről évre nagyjából 10-15%-kal növekedik.

Az alábbi táblázat az adózók és adótárgyaik számának alakulását mutatja be 2017-2019. közötti időszakban:

|  |  |  |  |  |  |  |
| --- | --- | --- | --- | --- | --- | --- |
| Adónem | 2017. év | | 2018. év | | 2019. év | |
| Adózó (fő) | Adótárgy (db) | Adózó (fő) | Adótárgy (db) | Adózó (fő) | Adótárgy (db) |
| Építmény | 15 035 | 19 115 | 15 315 | 19 417 | 15 695 | 19 645 |
| Kommunális | 39 535 | 40 618 | 39 885 | 40 895 | 40 152 | 41 115 |
| Gépjármű | 32 067 | 43 531 | 32 116 | 43 714 | 33 225 | 45 803 |

Az adatok összehasonlításakor megállapítható, hogy a helyi adónemek tekintetében (nagyobb mértékben a gépjárműadó vonatkozásában) nőtt az adótárgyak és az adózók száma, az előző évek adataihoz képest.

Az intézményi működési bevételek esetében fontos szempont, hogy az Önkormányzat által fenntartott egészségügyi, szociális és oktatási intézményei saját bevétel termelő képességük emelése érdekében hasznosítsák a szabad kapacitásaikat. A működési célú támogatások, pályázati lehetőségek, valamint pénzeszközátvételek aránya továbbra is csekély mértékű a bevételi főösszeghez viszonyítva. Fontos lenne működési oldalon is minél több forrás, pályázati lehetőség segítse az Önkormányzat kötelező és önként vállalt működési feladatainak ellátását.

Felhalmozási költségvetési bevételek

Ezen belül az alábbi jogcímeken tervezhet az Önkormányzat bevételeket:

* Felhalmozási bevételek: a forgalomképes ingatlanok, valamint a bérlakások bérlők részére történő értékesítéséből származó bevételeinket tervezzük ezen a jogcímen.
* Felhalmozási célú támogatások államháztartáson belülről
* Felhalmozási célú átvett pénzeszközök

Az Önkormányzat felhalmozási költségvetési bevételeinek összetételét 2019. érvényes előirányzat és 2020. évi költségvetés eredeti előirányzata szerint alábbi ábra mutatja be.

|  |  |
| --- | --- |
|  |  |

A jól látható, hogy 2019. évben az önkormányzat nagy léptékű felhalmozási feladatainak megvalósítását jelentős összegű kormányzati, és fővárosi támogatás bevonásával tervezte megvalósítani.

A 2020. költségvetési évben a beruházások fedezetének biztosításakor ismét a kiadási szükséglet szerinti saját vagyonelemek értékesítése, valamint működés során várhatóan keletkező többletbevételi lehetőségekre kerültek előtérbe, támogatói okirattal alátámasztott jelentősebb pályázati forrás és központi támogatás hiányában. A felhalmozási kiadások óvatos tervezésével a felhalmozási bevételek minimális emelése ehhez elégségesnek mutatkozott. Az adott évi felhalmozási bevételek összetételét a minden évben a költségvetés tervezésekor lehet pontosan meghatározni, ennek jelentős része továbbra is a tárgyi eszközök és immateriális javak értékesítéséből származik. Ezen bevételek tervezése a vagyonelemeknél már megfogalmazott prioritások alapján történik.

Finanszírozási bevételek

Finanszírozási bevételek jogcímen az Önkormányzat előző években képződött maradványok igénybevételét jeleníti meg. A finanszírozási bevételek alakulását a 4. oldalon lévő diagram szemlélteti.

A saját bevételek szinten tartásának, növelésének lehetőségei, célkitűzések

A kerület gazdálkodásában a jövőben is fontos szerep jut a tartalékképzésnek, amely – többek között pályázati lehetőséget teremtve – amely az előző évek fejlesztéseinek is alapja volt. Alapvető törekvés, hogy az önkormányzat működési célú bevételeit úgy tervezze, hogy azok a következő években is fedezzék a működési kiadásokat, továbbá lehetőség szerint fejlesztésre fordítható maradvány keletkezzen. Továbbra is kiemelt cél a pályázati lehetőségek felkutatása, de nemcsak beruházási feladatokhoz, hanem lakosságot érintő egyéb kötelező és önként vállalt feladatokhoz, rendezvényekhez.

Az alacsony kamatszint miatt az Önkormányzatnak át kell gondolni befektetési politikáját, tekintettel arra, hogy átmenetileg szabad pénzeszközök – államilag garantált, alacsony kockázatú – betétben, állampapírban történő elhelyezésére az elmúlt évben már nem volt lehetőség, a korábbi évek beszerzett állampapírok lejártak. Változatlan hozamszintek mellett az elkövetkező években a pénzügyi befektetésekből csekély összegű bevétel tervezhető. Megfontolandó, hogy az éves gazdálkodás eredményének egy részéből a fejlesztési igényhez eddig is forrást biztosító önkormányzati vagyonelemek bővítésére kerüljön sor.

Részvény befektetéséről/értékesítéséről való döntés 50 millió forint felett a Képviselő-testület hatásköre. Részvényportfólió átalakításra irányuló döntésnél mindenképpen törekedni kell a piacképes, alacsony kockázatú, elsősorban hozamtermelő értékpapírok kiválasztására.

II. OKTATÁS-NEVELÉS

Bölcsődei ellátás

Az Önkormányzat hagyományosan nagy figyelmet fordít a gyermekek napközben ellátására. A kerületben az önkormányzati fenntartású bölcsődei ellátást az Egyesített Bölcsődék intézményrendszere nyújtja. Az ellátás 6 intézményi telephelyen történik, ezek az alábbiak:

* Hidegkúti Bölcsőde  (1028 Hidegkúti út 31.)
* Pasaréti Bölcsőde  (1026 Pasaréti út 41.)
* Törökvész Bölcsőde  (1025 Törökvész út 18. b)
* Varsányi Bölcsőde  (1027 Varsányi I. u. 32.)
* Budagyöngye Bölcsőde (1021 Hűvösvölgyi út 12. b)
* Hűvösvölgyi Bölcsőde (1021 Hűvösvölgyi út 213.)

Az elmúlt években a fejlesztéseknek köszönhetően folyamatosan növekedett a bölcsődei férőhelyek száma: Az egyesített intézmény 6 bölcsődéjében a férőhelyek száma 444 fő. Ebből alapellátási egységekben 390 gyermeket, szolgáltatási csoportokban (gyermekfelügyelet és játszócsoport) pedig 54 gyermeket tudnak ellátni.

Mindegyik bölcsőde vállalja a sajátos nevelési igényű gyermekek korai gondozását és nevelését a Budagyöngye bölcsődében kap helyet. A kerület Pedagógiai Szakszolgálatával kötött megállapodás alapján a gyógypedagógus szakemberek főként itt végzik fejlesztő tevékenységüket. A megállapodás értelmében még két helyen, a Varsányi- és a Hidegkúti Bölcsődében is megteremtődött annak a lehetősége – helyisége -, hogy a Pedagógiai Szakszolgálat szakemberei helyben fejleszthessék az ezekbe a bölcsődékbe járó, szakértői véleménnyel rendelkező gyermekeket. A tapasztalatok szerint folyamatosan évről-évre emelkedik az eltérő fejlődésmenetű gyermekek száma, különösen azoknak a száma, akiknek prevencióra lenne szükségük.

A bölcsődék nyitottak és tudatosan készülnek a családok fogadására, segítésére, a II. kerületben egyesített bölcsődei formátumban működnek, élén az egyesített bölcsődevezetővel.

A bölcsődébe jelentkezők száma a 2019-2020-as gondozási évre számottevően lecsökkent az előző évekhez képest, így csak kis mértékben haladta meg a felvehetők számát. A túljelentkezés továbbra is elsősorban a Varsányi Irén utcai bölcsődét érintette, de némi túljelentkezés volt a Törökméz, Budagyöngye és Pasaréti bölcsődékben is.

A tapasztalatok azt mutatják, hogy nem minden szülő tudja elfogadni a felajánlott lehetőséget/férőhelyet a lakóhelye és a bölcsőde közötti távolság miatt, így vannak, akik inkább várakoznak megüresedő férőhelyre, az általuk eredetileg első helyen megjelölt bölcsődében.

Valamennyi olyan gyermek felvételt nyert a bölcsődékbe, akiket a gyermekvédelmi jogszabály szerint előnyben kell részesíteni (pl.: egyedülálló szülő, 3 vagy több gyermeket nevelő család, védelembe vett gyermek).

A kerületben önkormányzati fenntartásban működő hat bölcsőde, valamint a magán-, egyházi és alapítványi intézmények együttesen nyújtott férőhelyeinek száma megfelel az Európai Unió azon elvárásának, miszerint a 0-3 éves korú lakónépesség 30%-ának kell napközbeni ellátási férőhelyet biztosítani. Az intézményrendszer azonban a kapacitásbővítés ellenére sem képes a bölcsődei igények teljeskörű kielégítésére, így további beavatkozás szükséges.

A szülők körében kedvelt szolgáltatás a **játszócsoport és a gyermekfelügyeleti csoport.**

A játszócsoport együttjátszási lehetőséget biztosít a gyermekeknek és szüleiknek olyan környezetben, ahol a gyermekek korának és fejlettségének megfelelő körülményeket, játékokat, étkezést biztosítanak.

A 2018/19-es gondozási- nevelési évben a Törökméz bölcsődében 37 család 135 alkalommal vette igénybe év folyamán ezt a szolgáltatást.

A gyermekfelügyeleti csoportban a szülő elfoglaltsága idején biztosítható gondozó-nevelő tevékenység, a 3 év alatti kisgyermekek számára. Igénybe veheti a szolgáltatást, aki részmunkaidőben vagy alkalomszerűen dolgozik, otthoni munkát vállal, iskolába jár vagy Gyed, Gyes mellett különféle továbbképzéseken, tanfolyamon vesz részt.

A szolgáltatások térítési díj ellenében vehetők igénybe.

Kerületünkben a bölcsődei ellátásért a gyermek törvényes képviselőjének személyi térítési díjat kell fizetnie, mely két részből tevődik össze, a gondozási és az étkezési díjból. A térítési díj mértékét a fenntartó Önkormányzat rendeletben szabályozza, és a térítési díj megfizetéséhez a rászoruló családok a rendelet szerinti kedvezményekben részesülhetnek

A bölcsődébe járó gyermekek a Gyvt. és az R. értelmében különböző mértékű kedvezményben részesülhetnek.

Óvodai ellátás

Az Önkormányzat legfőbb feladatai közé tartozik az óvodai ellátás biztosítása, amely kötelezettségnek a legmagasabb színvonalon kíván eleget tenni.

A kerületben 12 óvoda működik az önkormányzat fenntartásában, összesen 2764 férőhelyet biztosítva, valamint 27 magán-, egyházi és alapítványi óvoda és bölcsőde biztosít ellátást összesen 1203 gyermek számára.

Az önkormányzati fenntartásban működő óvodák és telephelyeik:

* Bolyai Utcai Óvoda (1023 Budapest, Bolyai utca 15.)
* Budakeszi Úti Óvoda (1021 Budapest, Budakeszi út 75. és Labanc u. 2.)
* Hűvösvölgyi Gesztenyéskert Óvoda (1021 Budapest, Hűvösvölgyi út 133.)
* Községház Utcai Óvoda (1028 Budapest, Községház utca 4., Kadarka u.1.)
* Kitaibel Pál Utcai Óvoda (1022 Budapest, Kitaibel Pál utca 10.)
* Kolozsvár Utcai Óvoda (Kolozsvár u. 15-19., Máriaremetei út 185., Hűvösvölgyi út 209.)
* Pitypang Utcai Óvoda (1025 Budapest, Pitypang u. 17.)
* Százszorszép Óvoda (Fillér utca 29., Érmelléki utca 12.)
* Szemlőhegy Utcai Óvoda (1023 Budapest, Szemlőhegy utca 27/b, Fajd u. 1.)
* Törökvész Úti Kézműves Óvoda (1022 Budapest, Törökvész út 18.)
* Virág Árok Óvoda (Virág árok 8., Virág árok 15.)
* Völgy Utcai Ökumenikus Óvoda (1021 Budapest, Völgy u. 1-3.)

Az elmúlt évek fejlesztéseinek eredményeképpen az önkormányzati fenntartású óvodák tekintetében a szolgáltatás eljutott arra a szintre, hogy minden óvodai nevelésre kötelezett kisgyermek részére óvodai férőhelyet tudunk biztosítani.

Iskolai ellátás

Az oktatás rendszere 2013. január 1-jétől jelentősen átalakult. A települési önkormányzatok által fenntartott köznevelési intézmények az óvodák kivételével állami fenntartásba kerültek. A működtetésüket továbbra is a települési önkormányzat látta el, 2017. január 1-jétől azonban az iskolák működtetése is átkerült a fenntartói feladatot ellátókhoz. Az ingatlanok a területileg illetékes tankerületi központ ingyenes vagyonkezelésébe kerültek.

Önkormányzatunk a fenntartói és működtetési megállapodás megkötésekor kötelezettséget vállalt arra, hogy a kerületben a tulajdonában lévő épületekben lévő, és az intézményekben megvalósuló speciális és a sokszínűséget biztosító programok fenntartását a jövőben anyagi erőforrásokkal támogatja, melynek összegét a mindenkori éves költségvetésében határozza meg.

Az intézmények az erdei iskolák, nyelvi táborok programjainak, művészeti, kulturális programok, rendezvények, valamint sport programokon való részvétel támogatására a szakmai bizottság által kiírt pályázatokon vehetnek részt.

Gondot fordít és támogatja Önkormányzatunk a Közép-Budai Tankerületet az iskolák épületének fejlesztésében, állag megóvásában is, melyhez anyagi támogatást nyújt. Az elmúlt két évben ez 100 millió Ft volt.

A Közép-Budai Tankerületi Központ fenntartásában és működtetésében lévő köznevelési intézmények

* Áldás Utcai Általános Iskola
* Budenz József Általános Iskola és Gimnázium
* Csik Ferenc Általános Iskola és Gimnázium
* Fillér Utcai Általános Iskola
* II. Rákóczi Ferenc Gimnázium
* Klebelsberg Kuno Általános Iskola és Gimnázium
* Kodály Zoltán Ének-zenei Általános Iskola, Gimnázium és Zeneiskola
* Máriaremete-Hidegkúti Ökumenikus Általános Iskola
* Móricz Zsigmond Gimnázium
* Pitypang Utcai Általános Iskola
* Remetekertvárosi Általános Iskola
* Szabó Lőrinc Kéttannyelvű Általános Iskola és Gimnázium
* Törökvész Úti Általános Iskola
* Újlaki Általános Iskola
* Járdányi Pál Zeneiskola
* Fővárosi Pedagógiai Szakszolgálat II. kerületi Tagintézménye

Az óvodai és iskolai ellátáshoz szervesen kapcsolódó önkormányzati feladat a közétkeztetés feltételrendszerének biztosítása. Ennek éves költsége 920 millió Ft, amelyhez 342 millió Ft központi költségvetési forrás és 474 millió Ft térítési díj bevétel társul. Az Önkormányzat saját bevételei terhére az összes kiadás 11%-át finanszírozza.

III. KÖZMŰVELŐDÉS ÉS SPORT

Közművelődés

Az 1997. évi CXL. törvény az önkormányzat alapfeladatai közé sorolja a közművelődési tevékenységek támogatását. Alapvető cél a finanszírozásban az állandóság, a kiszámíthatóság, a kerület kulturális életének és értékeinek határozott, innovatív szemléletű rendszerezése.

Budapest Főváros II. Kerületi Önkormányzat Képviselő-testülete a 150/2012.(V.31.) határozatával megalapította Budapest Főváros II. Kerületi Önkormányzat 100%-os tulajdonú társaságaként 2012. július 1. napjával a **II. Kerületi Kulturális Közhasznú Nonprofit Korlátolt Felelősségű Társaság**ot (a továbbiakban: Társaság). A Képviselő-testület a 2012. június 26-ai ülésén fogadta el a Társasággal kötendő - a közfeladat ellátásáról szóló - közművelődési megállapodást. A Társaság elsődleges rendeltetése a II. kerület közművelődési és kulturális igényeinek az ellátása, amely feladatát közhasznú tevékenységként önkormányzati támogatásból végzi. A Társaság közhasznú feladatai mellett profitorientált tevékenységekkel is foglalkozik.

Céljuk, továbbra is, hogy a használatukban lévő létesítményeket hatékonyan üzemeltetve, a II. kerület lakosságának és intézményeinek komplex kulturális és közművelődési igényét szolgálják és még szélesebb rétegéhez eljuttassák. Emellett növeljék a kerület szellemi vonzerejét, erősítsék a civil társadalom tevékenységét, színteret biztosítsanak a közösségi és lakossági kezdeményezéseknek és fórumoknak. Igyekeznek több alkalmat teremteni az ifjúsági programoknak, fesztiváloknak, a színházi kezdeményezéseknek. Felkarolták a fiatalok művelődési, művészeti igényeit. Kiemelten kezelik a magyar kultúra haladó hagyományainak ápolását, népszerűsítését, és továbbra is teret biztosítanak az időskorúak közművelődésének és közösségi életének.

Kijelenthető, hogy a két intézmény összehangolt működése mostanra megalapozott. A Marczibányi Téri Művelődési Központ a színházi eszközök pedagógiai hatásaira épülő szakmai műhelymunkáknak ad otthont magas színvonalon és egyedülálló arculattal, koncentrálva a gyermek és ifjúsági korosztályra. A 2013. évtől megtartva az ifjúsági és gyermekszínházakra súlypontozott arculatot, a felnőtt közönség számára is megvalósították a rendszeres színházi élet alternatíváját.

Az eddig bemutatott saját produkcióik, a Klebelsberg Kulturkúriában megszervezett bérleti előadások mellett Klebelsberg Kamaraszínház Plusz néven kisebb, kísérletezőbb színházi előadásokat is meghívnak, amelyek a Marczibányi téren is megtartásra kerülnek és kiegészülnek egyedi előadásokkal.

Fontos megemlíteni, hogy a repertoár gerincét a vidéki színházak kínálataiból merítik, s ezzel az országos színházi paletta értékeibe nyer közönségük bepillantást, kiegészítve a határon túli társulatok előadásaival.

A közművelődési tevékenység finanszírozására az Önkormányzat feladatellátási szerződés keretében évi 330 millió Ft-ot fordít, ám működési költségeinek fedezetére a társaság emellett jelentős saját bevételt termel.

A rendelkezésre álló 2018. évi beszámoló adatai:

saját tőke 60 573 eFt

jegyzett tőke 42 400 eFt

tőketartalék 11 000 eFt

eredménytartalék 5 013 eFt

adózás előtti eredmény 2 341 eFt

adózott eredmény 2 160 eFt

eszköz és forrás oldali mérleg főösszeg 247 719 eFt

A költségvetési támogatást a társaság a közhasznú tevékenység érdekében felmerült működési költségeire fordítja. Az önkormányzati támogatás és a közhasznú bevételek felhasználása során keletkezett eredmény a következő évi közhasznú tevékenységre kerül felhasználásra. A megalakulás óta eltelt évek tapasztalatai alapján a gazdasági társasági forma biztosítja a közművelődési feladatok kiszámítható, hatékony finanszírozását.

Emellett a kulturális élet sokszínűségét az önkormányzat költségvetési lehetőségei mérten a kerületben működő színházak támogatásával is segíti.

Sport

A sportcélú feladatok prioritását a környezeti és gazdasági adottságok, a sportinfrastruktúra állomány, a kerületben élők sportolási szokásai, a népességadatok korosztályos megoszlása, a helyi szervezetek sport terén kifejtett tevékenysége, valamint a törvényi szabályozás adta keretek határozzák meg.

Az önkormányzat sporttal kapcsolatos feladatait meghatározó legfontosabb jogszabályi rendelkezések:

* Magyarország Alaptörvénye, melynek XX. cikke deklarálja a testi és lelki egészséghez való alapvető jogot.
* 2011. évi CLXXII. sportról szóló törvény, melyben „Magyarország Országgyűlése kinyilvánítja, hogy a nemzet közössége a test művelését, a sportot, a nemzet alapértékének, kívánatos célnak tekinti. A nemzet értékei között tartja számon a sport által elért eredményeket, és elismeri a sport egyént és közösséget erősítő értékeit.”
* 2011. évi CLXXXIX. törvény Magyarország helyi önkormányzatairól, mely a helyi önkormányzati feladatok között szabályozza a sport és ifjúsági ügyeket. (13. § (1) bekezdés 15. pont).
* 2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról.
* A nemzeti köznevelésről szóló 2011. évi CXC. törvény, 27. §-a előírja a kötelezően ellátandó intézményi feladatok között az iskolai sportkör kötelezőségét és a mindennapos testedzés biztosítását.

Budapest Főváros II. Kerület Önkormányzata kiemelten fontosnak tartja a sport, a mozgás, az egészséges életmód népszerűsítését, a sportolás lehetőségének a megteremtését. Ennek érdekében az elmúlt években a sport szempontjából a legfontosabb előrelépés, a létesítmények fejlesztése, az infrastrukturális feltételek javítása volt, amely feladatot a továbbiakban is kiemelt figyelemmel kezeli. Az Önkormányzat Közoktatási, Közművelődési, Sport, Egészségügyi, Szociális és Lakásügyi Bizottság feladatkörében foglalkozik a kerületi sport helyzetével, a lakosság sportjának fejlesztési lehetőségeivel.

Budapest Főváros II. Kerületi Önkormányzat Képviselő-testülete 2015. február 1. napjával alapította meg a **II. Kerületi Sport és Szabadidősport Nonprofit Korlátolt Felelősségű Társaság**ot, a kerületi sportfeladatok intézményes keretek közötti ellátására. Budapest Főváros II. Kerületi Önkormányzatának 100%-os tulajdonában lévő II. Kerületi Sport és Szabadidősport Nonprofit Kft. (továbbiakban Sport Kft.) feladatai a következők, figyelemmel a magyar sportban meghatározott sportstratégiai célokra, irányokra és fejlesztési elvekre.

* Fenntartja és működteti, fejleszti a rábízott önkormányzati sportlétesítményeket.
* Fejleszti a szabadidősport feltételeit.
* Kiemelten foglalkozik és együttműködik az illetékességi területen működő nevelési- oktatási intézményekkel.
* Megszervezi a diákolimpiai versenyrendszert, az egész tanéven át tartó, rendezvénysorozatot.
* A Gyarmati Dezső Uszoda üzemeltetésével összehangoltan, ellátja a szervezet úszásoktatáshoz és vízilabda utánpótlás neveléshez kötött feladatokat.
* Javaslatot tesz a sport helyi fejlesztési koncepciójára.
* Célkitűzéseivel összhangban együttműködik a sporttal foglalkozó szervezetekkel és támogatja azokat.
* Segíti a területi versenyrendszerek kialakítását és működtetését, a sportesemények szervezését.
* Szervezi és támogatja a gyermek- és ifjúsági sportot, a nők és családok sportját, a fogyatékosok sportját, illetve a tömeges részvétellel zajló sporteseményeket.
* Közreműködik a sportszakember képzésben és –továbbképzésben.
* Közreműködik az egészséges életmóddal összefüggő felvilágosító tevékenységben.
* Ellátja az állami sportinformációs rendszerrel, adatszolgáltatással összefüggő feladatokat.

A Társaság 2015. április 1-jétő kezdődően feladat-ellátási szerződést kötött az Önkormányzattal. Az Önkormányzat minden évben költségvetési rendeletében külön költségvetési rendeletében hagyja jóvá a feladatok ellátásáért milyen mértékű működési támogatást biztosít. Ezen túlmenően a Kft. által üzemeltett létesítmények fejlesztéséhez beruházási támogatást is biztosít. A támogatási összeg átadása tárgyévenként külön megkötendő pénzeszköz-átadási megállapodás keretében történik.

A Társaság nonprofit jellegéből adódóan működését önerőből nem tudja finanszírozni. Az általunk üzemeltetett sportlétesítmények bérbeadásával tud a Társaság árbevételt elérni.

A Társaságunknak az alábbi forrásokból származtak bevételei:

* sportlétesítmények bérbeadása (sportpálya, parkoló, büfé helyiség bérbeadása)
* sportpályákon megtartott rendezvényekhez catering biztosítása
* központi irodában található tárgyaló terem bérbeadása
* továbbszámlázott díjak

A fenti működési bevételek a Társaságnál jelentkező költségeket nem fedezik, a folyamatos működés az Önkormányzat által nyújtott támogatással biztosítható. A társasági adóról és osztalékadóról szóló 1996. évi LXXXI. törvény alapján a látvány-csapatsportok támogatásban részesülhetnek. Az ilyen csapatsportokat támogató társaságok a társasági adójukból adókedvezményt vehetnek igénybe. A törvény adta lehetőséget kihasználva Társaságunk a vízilabda utánpótlás nevelésre beadott sportfejlesztési programját a Magyar Vízilabda Szövetség minden évben jóváhagyta. A társasági adófelajánlás keretében a cégeknek rendelkezniük kell kiegészítő támogatás nyújtásáról is, amely a felajánlott összeg részét képezi. Az ilyen jogcímen Társaságunkhoz beérkező összegeket a vízilabda utánpótlás nevelés költségeinek fedezésére tudtuk fordítani.

Az Önkormányzat által nyújtott működési támogatás részletezése évek szerinti bontásban:

2016. év 142 646 eFt (ebből 22 662 eFt vízilabda utánpótlásra és 670 eFt diák győztes díjátadó ünnepség lebonyolítására),

2017. év 155 456 eFt (ebből 662 eFt diákgyőztes díjátadó ünnepség lebonyolítására),

2018. év 163 442 eFt (ebből 788 eFt diákgyőztes díjátadó ünnepség lebonyolítására)

A sportlétesítmények üzemeltetésével kapcsolatban elért saját bevétel a vizsgált három év vonatkozásában:

adatok eFt-ban

|  |  |  |  |  |  |  |
| --- | --- | --- | --- | --- | --- | --- |
|  | **2016. év** | | **2017. év** | | **2018 év** | |
|  | Bérbeadás bevétele | Egyéb bevétel | Bérbeadás bevétele | Egyéb bevétel | Bérbeadás bevétele | Egyéb bevétel |
| Pokorny Sport és Szabadidőközpont | 31 325 | 5 | 28 418 | 305 | 35 927 | 138 |
| Kolozsvári Tamás utcai Panoráma Sport Központ | 50 421 | 661 | 51 960 | 1 065 | 50 891 | 1 147 |
| Móricz Zsigmond Gimnázium udvarán lévő sportpálya | 100 |  | 0 | 0 | 0 |  |
| Általános központi iroda | 0 | 115 | 0 | 53 | 0 | 169 |
| **Összesen** | **81 846** | **781** | **80 378** | **1 423** | **86 818** | **1 454** |

A sportlétesítmények működtetésével - dologi kiadások, ezen belül közüzemi költségek, személyi jellegű és karbantartási kiadások - kapcsolatos költségek a meghatározóak.

A költségek alakulását a vizsgált három év vonatkozásában az alábbi táblázat tartalmazza:

adatok eFt-ban

|  |  |  |  |
| --- | --- | --- | --- |
|  | **2016.** | **2017.** | **2018.** |
| Vízilabda utánpótlás | 69 936 | 130 925 | 223 285 |
| Diáksportok | 3 206 | 2 945 | 3 422 |
| Pokorny Sport és Szabadidőközpont | 95 741 | 64 850 | 59 263 |
| Kolozsvári Tamás utcai Panoráma Sport Központ | 34 630 | 42 677 | 52 492 |
| Nagyrét utcai sportpálya | 10 | 173 | 13 |
| Általános központi iroda | 92 964 | 118 822 | 123 759 |
| Gyarmati Dezső Uszoda |  |  | 5 485 |
| **Összesen** | **296 487** | **360 392** | **467 719** |

1. **Beruházások, fejlesztések:**

A létesítmények állapotának megóvása, javítása érdekében folyamatos felújításra, beruházásra is szükség van, amelynek megvalósításához az Önkormányzat évente beruházási támogatást is biztosít.

A Kolozsvári Tamás utcai Panoráma Sporttelep 1963 óta üzemelő sportlétesítmény, 2008. évben az OLLÉ program keretén belül felújításra került. A sportpályák és a kiszolgáló épület állapota azóta jelentősen leromlott. 2016. évben a kisméretű labdarúgó pályák műfű borítás cseréjére sor került, a beruházás összege 15 706 eFt volt. A nagypálya műfüves borításának cseréjére 2019. tavaszán került sor az MLSZ által a Budapest Program keretében meghirdetett pályázaton elnyert támogatásból. A beruházás teljes összege 72 644 eFt, amelyből 10%-os önrészt az Önkormányzat finanszírozott és a 90 %-os részt pedig az MLSZ biztosította. A 2019. évben a sporttelep megújítására koncepció terv készült, amely magában foglalta a kiszolgáló épület felújítását, játszótér és kültéri fitnesz park kialakítását, valamint a parkoló átalakítását is. A 2019. évben a játszótér kialakítására 25 802 eFt értékben és a fitnesz park megvalósítására 5 927 eFt értékben került sor.

A Pokorny József Sport- és Szabadidőközpont a 2014. évben került átadásra, állapotát tekintve jelentősebb felújítást mindeddig nem igényelt. A sportpályán lévő konténerépület 14 052 eFt értékben 2017. évben megvásárlásra került, amelyet korábban bérleti jogviszony keretében használt a Kft. A lakossági igényeket figyelembe véve a zajcsökkentés érdekében megvalósult a teniszsátor áthelyezése is.

A Gyarmati Dezső Uszoda megépítéséhez a társasági adótörvényből adódó lehetőséget kihasználva a Képviselő-testület döntése alapján a Sport Kft. pályázatot nyújtott be a Magyar Vízilabda Szövetséghez vízilabda utánpótlás nevelésére alapuló uszoda megvalósítására, amely 2015. év végén került jóváhagyásra. A Budapest Főváros II. Kerületi Önkormányzat 100 %-os tulajdonában lévő Kft. a beadott és elfogadott sportfejlesztési program alapján jogosulttá vált az uszoda beruházás megvalósításához szükséges TAO támogatás összegyűjtésére. A tulajdonos Önkormányzat biztosította az uszoda megépítéséhez az ingatlant és a beruházás önrészét. A 2019. szeptember hónapban átadott létesítmény tulajdonosa a Társaság, akinek a TAO törvényben foglaltak alapján 15 évre üzemeltetési kötelezettsége áll fenn.

Az önkormányzat elkövetkező évek egyik kiemelt feladata az uszoda gazdaságos fenntartásának és működtetésének biztosítása lesz.

**Kerületi sportlétesítmények**

A sport alapszükséglete a megfelelő mennyiségű, és minőségű sportlétesítmény. Az intézmények, a lakosság, és a sportegyesületek részéről is egyre nagyobb az igény, létesítmények fejlesztésére.

Az Önkormányzat tulajdonában lévő kerületi sportinfrastruktúra jellemzően három kategóriába sorolható:

* A nevelési oktatási intézményekben található sportszobák, tornatermek, sportudvarok,
* A kiemelt jelentőségű sportlétesítmények, a Kolozsvári Tamás utcai Panoráma Sporttelep, a Pokorny József Sport és Szabadidőközpont és Közösségi Tér, és a Gyarmati Dezső Uszoda, illetve a Marczibányi Téri Sportközpont.
* Továbbá a kültéri sport és kondicionáló parkok, közösségi terek, elkerített gumiburkolattal felújított multifunkcionális sportpályák, közterületi futópályák, illetve részben a kerékpáros közlekedéshez kötött infrastruktúra (úthálózat, kerékpártárolók).

A kerület lakosainak a szabadidő hasznos eltöltését, sportolás lehetőségét, elsősorban a kerületi sportinfrastruktúra biztosításával teszi lehetővé a helyi önkormányzat, fenntartásuk, működtetésük, stratégiai feladat. A kerületi sportlétesítményekkel összefüggésben a Sport Kft. látja el a Kolozsvári Tamás utcai Panoráma Sporttelep, a Pokorny József Sport és Szabadidőközpont és Közösségi Tér, és a Gyarmati Dezső Uszoda, illetve a Nagyrét utcai sportpálya, és Nagyrét sportpálya üzemeltetésével összefüggő feladatokat.

*Kolozsvári Tamás Utcai Panoráma Sporttelep*

A Sportközpont 1963-tól üzemelő sportlétesítmény, a tömegsport, szabadidősport, iskolai sport, amatőr versenysport és az utánpótlás nevelés színhelye. A kerület lakosainak a szabadidő hasznos eltöltését sportolási lehetőségek biztosításával teszi lehetővé a Sportcentrum. A pályákon, a környéken lakók naponta sportolhatnak. Az egyéni sportolási lehetőségek mellett nagyon népszerű a kispályás labdarúgás. A létesítmény 2008. évben az OLLÉ program keretén belül részlegesen felújításra került. A sportpályák és a kiszolgáló épület állapota azóta jelentősen leromlott.

2016. évben elindult a létesítmény több ütemben történő felújítása, kisméretű labdarúgó pályák műfüves borításának a cseréjével. A nagypálya műfüves borításának cseréjére 2019. tavaszán került sor az MLSZ által a Budapest Program keretében meghirdetett pályázaton elnyert támogatásból. A 2019. évben a sporttelep megújítására koncepció terv készült, amely magában foglalja a kiszolgáló épület felújítását, játszótér és kültéri fitnesz park kialakítását, valamint a parkoló átalakítását is. A 2019. évben a játszótér kialakítására és a fitnesz park megvalósítására sor került.

Az Önkormányzat önerőből finanszírozta az új közlekedési rend, körforgalom kialakítását, a létesítményt kiszolgáló parkoló bővítését, modernizálását. Informatikai fejlesztés terén, ingyenesen elérhető internet szolgáltatás és a parkoló térfigyelő kamerarendszere is kialakításra került.

A kiszolgáló épület felújítása, az öltözők bővítése célfeladat, melynek finanszírozásra a Magyar Labdarúgó Szövetség Budapesti Pályafejlesztési Programjának pályázati támogatásából tervezhető.

*A Kormány 1192/2019. (IV. 9.) Korm. határozata a Magyar Labdarúgó Szövetség Budapesti Pályafejlesztési Programjával kapcsolatos további intézkedésekről A Kormány 1. egyetért a Magyar Labdarúgó Szövetség Budapesti Pályafejlesztési Programjának bővítésével (a továbbiakban: Program), azzal, hogy a Programnak a Magyar Labdarúgó Szövetség mint építtető általi megvalósítására a 2017–2021. években összesen 14 000 000 000 forint összegű támogatás nyújtásával kerüljön sor.*

*Pokorny József Sport- és Szabadidőközpont és Közösségi Tér*

A II. Kerületi Önkormányzat 2009. nyarára átfogó koncepciót dolgozott ki „Sport és egészségliget” címen a pesthidegkúti Szabadság utca - Kadarka utca - Áchim András utca - Máriaremetei út által határolt terület rendezésére, amelyet – lakossági konzultáció formájában – 1,5 évig tartó széleskörű közvélemény kutatás és piacfelmérés előzött meg. Mivel a lakossági vélemények egyértelművé tették, hogy a területen csak sport- és rekreációs célú elemeket is magába foglaló beruházás valósulhat meg, az önkormányzat ezt szem előtt tartva, azóta is minden pályázati forrást megpróbál felkutatni a koncepcióterv elemeinek több ütemben történő megvalósítására.

Ennek jegyében sikeresen pályázott az MLSZ-nél az utánpótlás-nevelés fejlesztését támogató pályaépítési programra, melynek eredményeként 2014-ben – jelentős önerő hozzáadásával – átadásra került a Pokorny József Szabadidő és Sportcentrum labdarúgópályákkal, teniszpályákkal világítással, egy 150 személyes mobillelátóval. A bruttó 280 millió forintos beruházás egyharmadát a kerület, kétharmadát pedig az MLSZ állta.

Pokorny József Sport- és Szabadidőközponta kerület egyik legrégebb óta üzemelő sportlétesítménye a tömegsport, szabadidősport, iskolai sport, amatőr versenysport és az utánpótlás nevelés színhelye.

A Sportközpont szinte új létesítménynek minősül, így az állapotát tekintve jelentősebb felújítást nem igényel, a folyamatos pályahasználatból adódó karbantartási munkákat leszámítva.

A létesítményhez tartozik egy közösségi tér, kültéri erősítő parkkal, futókörrel, labdarúgó pályával, ping-pong asztalokkal, petanque pályával, egyéb közösségi programok kínálta lehetőségekkel, ingyenesen a lakosság szabadidejének a hasznos eltöltésére ad lehetőséget.

Közösségi Tér bővítése a terület rendezése szempontjából, és a szabadidősport fejlesztése terén is célfeladat. Külső pályázati forrásból 1,3 milliárd rendelkezésre áll, a kivitelezés várhatóan 2020. évben megkezdődik.

*Gyarmati Dezső Uszoda*

A Szabadság utca - Kadarka utca - Áchim András utca - Máriaremetei út közt elhelyezkedő terület sport és szabadidő célú fejlesztése régóta fennálló lakossági igény, amit felmérések/kutatások is alátámasztanak (pl. 2009-es Sport és Egészségliget tanulmány).

Ennek a fejlesztésnek egyik fontos eleme az uszoda, aminek létjogosultságát alátámasztja az a tény is, hogy a terület praktikusan elérhető közelségében nem található másik olyan jellegű vízi létesítmény, amely ki tudná elégíteni a felmerülő lakossági szabadidős úszás, valamint a vízilabda és úszás oktatási és verseny/utánpótlás sport igényeket.

Az előzetes tervezés után önkormányzati, állami, valamint - a Magyar Vízilabda Szövetséggel kötött megállapodás alapján - TAO források bevonásával megépült a területen a Gyarmati Dezső Uszoda, ami 2019 szeptemberében került átadásra.

A Gyarmati Dezső Uszoda üzemeltetését az önkormányzati tulajdonú II. kerületi Sport és Szabadidősport Nonprofit Kft látja el. Ennek során az Üzemeltető:

- kiszolgálja a lakosság szabadidős úszás iránti igényeit

- a kerületi oktatási intézmények bevonásával úszás és vízilabda oktatásokat/tanfolyamokat szervez és végez, valamint teret ad a kerületi oktatási intézmények vízi sport tevékenységeinek

- az MVLSZ-szel történt megállapodás alapján több korosztályos vízilabda utánpótlás bázist épít

- úszás és vízilabda sport rendezvényeket és versenyeket szervez és bonyolít

Az Önkormányzat és az Üzemeltető folyamatosan keresi a Létesítmény fejlesztési lehetőségeit, aminek során a jövőben további a lakosság és sportolók felhasználási élményét emelő sport és szabadidő szolgáltatás nyújtására nyílhat mód (pl. szauna, fitnesz, wellness). Az Üzemeltető a tevékenysége során amellett, hogy törekszik feladatainak minél magasabb szintű elvégzésére figyelmet kell fordítania a Létesítmény minél hatékonyabb és gazdaságosabb működtetésére.

*Nagyrét utcai Sportpálya és Nagyrét Sportpálya*

A Pilisi Parkerdővel együttműködve, a Kézilabda Szövetség általi pályázat forrásfelhasználással modern sportburkolatú multifunkcionális sportpálya került kialakításra a Hűvösvölgyi Nagyréten 2019. nyarán. A sportpálya a szabadidősportot, és a közeli Remetekertvárosi Iskola testi nevelését is kiszolgálja. A Nagyrét utcai sportpálya jelenleg munkaterület. A sportpálya további sorsát, a helyi lakosság igényeivel összehangolva rendezni szükséges. Mindkét sportpálya tekintetében az üzemeltetéssel összefüggő feladatokat a Sport Kft. látja el.

*Marczibányi Sportcentrum*

A II. kerületi Önkormányzat 2006-ban döntött úgy, hogy pályázatot ír ki az elhanyagolt leromlott állapotú sporttelep hasznosítására. A nyertes pályázó DVM Group félmilliárd forintot fektetett a felújítási munkálatokba, így ma már a 11 500 m² területen két teniszpálya, két műfüves kispályás futballpálya, egy multifunkcionális pálya, valamint futópálya és egy kis játszótér várja a sportolni vágyókat. Az 1 000 m²-es szolgáltató épületben az öltözőkön, zuhanyzókon kívül egy fitnesz és egy wellness részleget is található. A felújítási munkákért cserébe a cég húsz évre ingyen kaphatta meg a sportcentrum üzemeltetési jogát.

Óvodai mozgásfejlesztés

Az óvoda szerepe a gyermekek szokásrendjének kialakításában felbecsülhetetlen. A mozgás az egészséges életmód iránti igény kialakulásának első állomása, ehhez az életkori sajátosságoknak megfelelő feltételeket, a lehetőségeket biztosítani kell. Kerületünk tizennyolc óvodai intézménye (tag óvodákkal együtt), tizenegy óvodai központhoz tartozik. Az óvodák biztosítják a gyermekek részére a mindennapos testmozgást és a változatos, életkori sajátosságoknak megfelelő sportfoglalkozásokat is. Az óvodák játszóudvara a szabad levegőn való mozgásos játék fő színtere.

A Sport Kft. biztosítja a minden évben megrendezésre kerülő Óvodás Olimpia megrendezésének a feltételeit. Az önkormányzat pályázat útján támogatja az óvodai mozgásfejlesztést.

Az Önkormányzat a Sport- és Tömegsport Keret terhére pályázat útján támogatja az óvodai mozgásfejlesztés és sporttevékenység gyakorlásának feltételeit.

Iskolai sport, testnevelés

Az Nkt. 2017. január 1. napjától hatályos 74. § (4) bekezdése alapján a tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik. A törvényi szabályozás értelmében a kerületi alap és középfokú oktatási intézményekben található tornatermek, sportpályák kezelése feladatellátáshoz kapcsolódó vagyoni, jogok és kötelezettségek a közoktatás átszervezésével, elkerültek a helyi önkormányzattól a Közép-Budai Tankerületi Központhoz. Valamennyi alap és középfokú oktatási intézmény rendelkezik tornateremmel a kerületben. A tornatermek mérete 180-1350 m² közöttiek. A Szabó Lőrinc Általános Iskola és Gimnázium tornaterme mindössze 144 m², amely csak részben biztosítja a testnevelés óra elvárható szintű megtartásának feltételeit a kiemelten magas tanulólétszámmal működő intézményben. Az oktatási intézményekben jellemzően magas színvonalon történik a testnevelői feladatok ellátása, tehetséggondozás tekintetében kiemelt fontosságú intézmény a Csik Ferenc Általános Iskola és Gimnázium, a kerület sportiskolája. Az iskolai testnevelés helyzetét számokkal bemutatva jelezhető, hogy a 15 nevelési oktatási intézményben a tanulói létszám 8 638 fő. A nevelési-oktatási intézményekben 78 fő felsőfokú végzettségű testnevelő dolgozik főállásban. A tanórán kívüli iskolai sport koordinálását, a kerületi diáksporttal összefüggő feladatokat, versenyrendszer működtetését a II. Kerületi Sport és Szabadidősport Nonprofit Korlátolt Felelősségű Társaság látja el.

A diáksport éves programjában, 14 különböző sportágban, 18 esemény szerepel, jellemzően sportáganként 12 kategóriában kerülnek kiírásra a versenyek (I-VI. korcsoport, fiú és lány).

Az elmúlt évek tapasztalatai alapján hozzávetőleg 3 000 kerületi diák vesz részt minden tanévben a diáksport versenyeken, valamint további 3 500 iskolást sikerül megmozgatni egyéb szabadidős kerületi sporteseményeken. A versenyek elsősorban a kerületi iskolákban, illetve kerületi helyszíneken sportlétesítményekben zajlanak, lebonyolításuk kerületi testnevelők és kerületi egyesületek szakmai munkájának bevonásával valósul meg.

Önként vállalt feladatként az önkormányzat célja továbbra is, hogy a Közép-Budai Tankerületi Központtal, valamint a testnevelő pedagógusokkal szoros együttműködés keretében fejlessze az iskolai sport infrastruktúrát, valamint a tanórán kívüli iskolai sport feladat ellátását.

Szabadidősport

A szabadidősport, napi tömegsport a kerület valamennyi korosztályát érinti. Az Önkormányzat önálló rendezvények keretében, kiemelten a II. Kerületi Kaptató Utcai Futó és Kerekesszékes Verseny megrendezésével járul hozzá szabadidő sport népszerűsítéséhez. Ezen felül a Sport Kft-n keresztül amatőr sportesemények rendezésével támogatja a szabadidősportot.

Civil szervezetek a sportfeladatok ellátásában

A II. kerületi székhellyel bejegyzett sportegyesületek száma az elmúlt 15 évben csökkent, jelenleg hozzávetőleg ötven sportszervezet működik a kerületben. Az egyesületek tevékenysége kiterjed mind a szabadidősportra, mind versenysportra, hozzávetőleg 23 sportágat ölelve fel. Az egyesületek nagyobb része az amatőr versenysportban, a sportági szakszövetségek budapesti versenyrendszerében szerepel, de az élsportban nemzeti, nemzetközi szinten kiemelkedő egyesületek, szakosztályok is működnek a kerületben. A kerületben lévő civil szervezetekkel, egyesületekkel, sport klubokkal való szoros kapcsolatok kialakítását kiemelt feladatként kell kezelni a jövőben, hisz tagságukon keresztül az egészséges életmód terén személyes példát mutathatnak, s közéleti tevékenységükkel is segíthetik a sportcélok megvalósulását. Az Önkormányzat a Sport- és Tömegsport Keret terhére pályázat útján támogatja a helyi sportklubok, sportegyesületek működési feltételeinek javítását. Az elmúlt évben 20 sportszervezet támogatására került sor, a keretösszeg 2,5 millió Ft, az igényelt támogatás 4,2 millió Ft volt.

Utánpótlásnevelés és tehetséggondozás

A kerületben számos egyesület végez minőségi utánpótlás nevelő munkát. Kiemelt jelentőségű sportszervezet a Panoráma Sportközpontban működő II. Kerület Utánpótlás Futball Club, mely szervezet tevékenységét a kerület belső részén fejti ki, és Hidegkút sportéletét meghatározó a Pokorny József Sport és Szabadidőközpontban működő Hidegkúti Sport Club. A kerületi sportfejlesztéssel összefüggésben a II. Kerületi Sport és Szabadidősport Nonprofit Kft is elindította magas színvonalú úszásoktatásra épülő, minőségi vízilabda utánpótlás nevelő tevékenységét a Gyarmati Dezső Uszodában.

Közösségi sport lehetőségek

Az önkormányzat kezelésében lévő köztereken lévő - Vérhalom tér, Üstökös utca, Elvis Presley tér, Balogh Ádám köz, Cseppkő utca, Gárdonyi Géza utca, Mechwart liget, Fenyves Park, Csatárka út, Szabadság utca - sportparkok, sportpályák az elmúlt években folyamatosan megújultak, megkezdődött a kerékpáros úthálózat bővítése is. Kerületben már öt helyszínen használhatóak a népszerűvé vált kültéri fitnesz és kondi eszközök. Használatuk szabadon bárki számára elérhető. Kiváló lehetőséget nyújt továbbá a mindennapos testnevelés keretén belüli kiegészítő óraszámok megtartására a tanintézmények számára. A közösségi sportparkok számának bővülésével és felújításukkal összefüggésben a Sport Kft elindított egy közösségi sportfejlesztést. A sportparkokban található eszközök használatával kapcsolatban népszerűsítő programokat hirdet, játéklehetőséget szervez, közösségeket épít. Létrehozta a kerület Közösségi Sport oldalát, QR kódos matricák kihelyezésével támogatja a fitnesz és kondi gépek helyes és hatékony használatát, megrendezi a Közösségi Sportnapot, és fejlesztés során szorosan együttműködik sportszakemberekkel, helyi civil szervezetekkel.

Összefoglalva, a diáksport tekintetében kiemelkedő kerületi eseményt, a diákgyőztesek jutalmazása. Az Önkormányzat a Sport- és Tömegsport Keret terhére pályázat útján támogatja az oktatási intézményeket, valamint kerületi sport és szabadidő sportegyesületeket. A Képviselő-testület 2019. december 19-én fogadta el és alkotta meg a 32/2019.(XII.20.) önkormányzati rendeletét *„Hajós Alfréd Sport Ösztöndíj”* alapításáról és adományozásáról, ezzel is segítve II. kerületében életvitelszerűen lakó azon tanulókat és szüleiket, akik valamely olimpiai sportágban kiemelkedő eredményt értek el.

A fenntartható környezet megteremtésében, a légszennyezettség csökkentésében, a környezet tudatos életre nevelésben, és az egészségfejlesztésben is eszközként szolgálhat a sport. Ezzel összefüggésben a kerékpáros közlekedés, (és elektromos roller közlekedés) úthálózatának es közlekedéskultúrájának a fejlesztése, a kerékpár mindennapi használati arányának a növelése indokolt.

IV. EGÉSZSÉGÜGY

Az Önkormányzat jogszabályban foglalt kötelezettsége az egészségügyi alapellátás és a járóbeteg-szakellátás működtetése, amelyet jelenleg a háziorvosok, valamint az Egészségügyi Szolgálaton keresztül lát el. A fekvőbeteg-ellátás nem önkormányzati feladat, a lakosság magas színvonalú ellátását a kerületben található egészségügyi intézményekkel, illetve az új szabályozás szerinti beutalási rendszer kórházaival fennálló jó kapcsolat biztosítja.

A II. kerületi lakosság alapellátásának terén a Budapest Főváros II. Kerületi Önkormányzat Egészségügyi Szolgálata biztosítja a gyermekfogászati, körzeti védőnői, iskolaorvosi, iskolavédőnői ellátásokat. A felnőtt és gyermek háziorvosi szolgálatok, valamint a felnőtt fogászati alapellátás privatizáltak. A lakosság járóbeteg-szakellátását az Egészségügyi Szolgálat 6 telephelyen végzi 28 egészségügyi szakmában, melyet kiegészít a gondozói hálózat (bőr- és nemibeteg-, a pszichiátriai és tüdőgondozó), valamint a gyermek fogszabályozás és a központi telephelyen működő fogászati röntgen. A 24 órás felnőtt-, valamint gyermekorvosi ügyeleti feladatellátás külső vállalkozó bevonásával történik.

A kerület egészségügyi alapellátásának felépítése:

|  |  |  |  |  |  |  |
| --- | --- | --- | --- | --- | --- | --- |
| **Megnevezés** | **2017** | **2018** | **2019** | **Változás**  **2019-2018** | **Index (%)** | |
| **2019/2017** | **2019/2018** |
|  | **Háziorvosi ellátás** | | | | | |
| Működő háziorvosok száma 12.31-én (fő) | 46 | 46 | 46 | 0 | 100,0 | 100,0 |
| Háziorvosi szolgálathoz tartozó körzeti ápolónők száma (fő) | 46 | 46 | 46 | 0 | 100,0 | 100,0 |
| A háziorvosok által ellátott szolgálatok száma (szolgálat) | 46 | 46 | 46 | 0 | 100,0 | 100,0 |
| A háziorvosi ellátásban a megjelentek és a meglátogatottak száma összesen (eset) | 311500 | 323202 | 333464 | 10262 | 107,05 | 103,1 |
| A háziorvosi ellátásban a rendelésen megjelentek száma (eset) | 296001 | 312110 | 324712 | 12602 | 109,6 | 104,03 |
| A háziorvosi ellátásban a lakáson történt beteglátogatás (eset) | 15499 | 11092 | 8752 | -2340 | 56,4 | 78,9 |
|  | **Házi gyermekorvosi ellátás** | | | | | |
| Működő házi gyermekorvosok száma 12.31-én (fő) | 15 | 15 | 15 | 0 | 100,0 | 100,0 |
| A házi gyermekorvosok által ellátott szolgálatok száma (szolgálat) | 15 | 15 | 15 | 0 | 100,0 | 100,0 |
| A házi gyermekorvosi ellátásban a megjelentek és a meglátogatottak száma összesen (eset) | 69190 | 66041 | 62640 | -3401 | 90,5 | 94,8 |
| 17A házi gyermekorvosi ellátásban a rendelésen megjelentek száma (eset) | 65994 | 64690 | 61472 | -3218 | 93,1 | 95,02 |
| A házi gyermekorvosi ellátásban a látogatások száma összesen (eset) | 3196 | 1351 | 1168 | -183 | 36,5 | 86,4 |

Forrás: KSH, Tájékoztatási adatbázis

Az Egészségügyi Szolgálat működését érintő jogszabályi változások következtében (68/2013. (XII. 29.) NGM rendelet) az intézmény 2015. március 26-tól az Alapító Okiratában meghatározott feladatokon túl ellátandó alaptevékenységeket: a felnőtt háziorvosi ellátás, a gyermek háziorvosi ellátás és a felnőtt fogorvosi alapellátás működtetését, üzemeltetését egy külön keret-megállapodás alapján végzi. Eszerint az Egészségügyi Szolgálat látja el a privatizált alapellátási egységek működtetésével kapcsolatos feladatok szervezését, ellenőrzését, a tevékenységek összehangolását, az éves támogatáson felüli díjazás nélkül.

Az Önkormányzat a kiemelt beruházások között tartja számon az egészségügyi ágazatot érintő fejlesztéseket, így folyamatosan újulnak meg az alapellátást biztosító, illetve a szakorvosi rendelők, továbbá új beruházások, infrastrukturális fejlesztések is történnek. A kerületi háziorvosi rendelőkben – állapotuknak megfelelően – folyamatos karbantartási, kisebb felújítási munkák történtek. Az egészségügyi eszközpark korszerűsítése és fejlesztése mind az alapellátásban, mind a járóbeteg-szakellátásban folyamatos.

Az Önkormányzat a privatizált alapellátási egységek által használt ingatlanok tervezett felújítására az Egészségügyi Szolgálat részére pénzeszközöket biztosít, amelyet a költségvetésében erre biztosított előirányzatként elkülönítetten határozza meg, amelyről az Egészségügyi Szolgálatot a rendelet megküldésével tájékoztatja.

Az egészségügyi feladatellátás jelentős részét képezik a partnerszervezetekkel közösen megvalósított prevenciós, egészségvédelmi és szűrőprogramok. Költségigényük a kerület költségvetési volumenéhez mérten elenyésző, ám kiemelt szerepük miatt további támogatásuk és folyamatos fejlesztésük indokolt. Évente két alkalommal, az Önkormányzat külön feladat ellátás keretében szerződés köt az Egészségügyi Szolgálattal felnőtt lakossági szűrések ellátása céljából. Évente a szűréseken mintegy 750- 800 lakos vesz részt.

Az egészségügyi ellátás éves fenntartása több mint az 2,2 milliárd Ft, amelyből az NEAK 1,6 milliárd Ft-ot finanszíroz. További 93 millió Ft az Egészségügyi Szolgálat saját bevételeiből származik, az önkormányzati támogatás mértéke ennek megfelelően 560 millió Ft körül mozog. A működési támogatáson túlmenően a kerületi költségvetés évi 20 millió Ft-ot biztosít az Egészségügyi Szolgálat orvosi eszközfejlesztéseire.

Az egészségügyi ellátásra fordítandó önkormányzati támogatás mértékét alapvetően a NEAK finanszírozás nagysága határozza meg. Ez azonban komoly tervezési nehézséget jelent, mert az összetett számítási eljárások miatt kisebb rendszerbeli módosítások is a finanszírozás jelentős változását okozhatják. A működési kiadások területén éppen ezért a legnagyobb tervezési bizonytalanságot az egészségügyi ágazat estén kell elkönyvelni.

V. SZOCIÁLIS ELLÁTÁS

Az ágazat gazdasági koncepcióját a helyi társadalmi, környezeti, gazdasági adottságok, valamint a szociális terület ágazati koncepciói határozzák meg. A szociális szolgáltatások biztosítása a szociális igazgatásról és szociális ellátásokról szóló 1993. évi III. törvény (továbbiakban: Szt.) és az egyéb hatályos jogszabályok felhatalmazása alapján kötelező feladata a kerület önkormányzatának. A II. kerületben azonban nagy számban figyelhetők meg az önkormányzat saját költségvetéséből finanszírozott, nem kötelező pénzbeli, természetbeni ellátások, szociális szolgáltatások is.

Az Önkormányzat a szociális ellátások, szolgáltatások olyan rendszerét kívánja megőrizni és továbbfejleszteni, amely figyelembe veszi a szociális ellátások alanyainak igényeit, a szolgáltatást biztosítók lehetőségeit.

A kerületi szociális szolgáltatástervezési koncepció részletesen tartalmazza a szociális ellátás feladatait, az ellátottak és az ellátók körét és azokat a személyi és tárgyi feltételeket, melyek szükségesek a feladatok végrehajtásához. A koncepció részletezi a már megvalósult és a még hiányzó kötelező önkormányzati feladatokat, és a hiányzó feladatok ütemezési tervét is.

A 2005. évben megfogalmazott alapkoncepció és a dokumentum kétévente történő felülvizsgálatai által meghatározott fejlesztési irányvonalak ma is helytállóak. A következő felülvizsgálat időintervalluma 2019. év végével zárult le, mely 2020. februárjában került a Képviselő-testület elé.

A koncepcióban felvázolt fejlesztési szükségletek alapvetően igazodnak a változó feladat-ellátási kötelezettségek teljesítéséhez, a tervek figyelembe veszik a lakosság részéről megfogalmazódott igényeket is.

A fejlesztés prioritásai:

1. A népesség elöregedésére, az idősek növekvő rászorultságára tekintettel:

* az idős emberek saját otthonukban történő, szakszerű gondozásának biztosítása, fejlesztése,
* új idősügyi koncepció megalkotása,
* a pénzbeli, természetbeni támogatások és a személyes gondoskodás célzottságának, a rászorultság elvének fokozott érvényre juttatása,
* a szakmaközi együttműködések fejlesztése,
* széleskörű információ nyújtása az ellátások igénybevételéről.

1. Egyéb, különösen veszélyeztetett célcsoportokra való tekintettel:

* a lakhatási költségek mérséklésében nyújtott segítés,
* az álláskeresők folyamatos tájékoztatását az aktív korú ellátórendszer jogszabályi feltételeiről,
* Család-, és Gyermekjóléti Központ megnövekedett szolgáltatásai miatt telephelyeinek bővítése szükséges,
* csellengő fiataloknak közösség tér létrehozását Pesthidegkúton,
* a fogyatékkal élők integrációját,
* a pszichiátriai és szenvedélybetegek közösségi ellátásának fenntartását,
* a társadalmi transzferekhez való hozzájutás segítését.

1. A humán erőforrás fejlesztését a szakszerű és biztonságos ellátás érdekében:

* továbbképzések, szupervíziók lehetőségének biztosítása
* béremelés, béren kívüli juttatások bővítése,
* az önkéntes tevékenység ösztönzése.

Az Önkormányzat szociális szolgáltatástervezési koncepciója megalkotása és felülvizsgálatai soránelsődleges célként a meglévő szolgáltatási rendszer fenntartását, a jogszabályi előírások teljesítését, valamint a kötelezően ellátandó feladatok teljes körű biztosítását fogalmazta meg. Ennek megvalósítása érdekében a helyi erőforrások mozgósítása mellett a pályázati lehetőségek kiaknázása, a térségen belüli együttműködések erősítése, a civil szféra ellátásba történő fokozottabb bevonása is megfogalmazódott.

Pénzbeli és természetbeni ellátások

A pénzbeli és természetbeni ellátások rendszere 2015. március 1-jétől jelentős mértékben átalakult.

Az Szt. az önkormányzatok által biztosítandó segélyek tekintetében annyit ír elő, hogy a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján települési támogatást nyújt.

Az Szt. által előírt kötelezettségi előírás kizárólag az, hogy a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást nyújtson. A létfenntartást veszélyeztető élethelyzet valamint a támogatás összegének meghatározása az önkormányzat jogosultsága.

A Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015. (II.27.) önkormányzati rendelete (továbbiakban: R.) szabályozza a fenti ellátásokat.

A Budapest Főváros II. Kerületi Önkormányzat az Szt. alapján kötelező feladatként rendkívüli települési támogatás formájában az alábbi támogatásokat nyújtja:

* létfenntartási támogatás,
* eseti gyermekvédelmi támogatás,
* temetési támogatás.

Nem kötelező feladatként, települési támogatás formájában nyújtható az Szt. ajánlása alapján:

* lakhatási támogatás,
* hátralékkezelési támogatás,
* gyógyszertámogatás,
* betegápolási támogatás.

Az Szt. alapján a helyi önkormányzatok az e törvényben szabályozott ellátásokon túl saját költségvetésük terhére egyéb ellátásokat is megállapíthatnak. Ennek megfelelően önként vállalt feladatként, nem települési támogatás formájában az alábbi egyéb támogatásokat nyújtja a II. kerület:

* keresetpótló támogatás,
* gyermeknevelési támogatás,
* védőoltás térítésmentes juttatása,
* helyi utazási bérlet támogatás,
* karácsonyi támogatás,
* időskorú személyek egyszeri támogatása,
* eseti kiegészítő támogatások.

Az R. megalkotásakor cél volt, hogy az Önkormányzat által nyújtott támogatások köre lehetőleg ne változzon, az eljárások egyszerűsödjenek és a jövedelmekkel arányos támogatási mértékek kerüljenek meghatározásra.

A 2015. év márciusától hatályba lépett rendelet az alkalmazása óta többször került módosításra, mely a tapasztalatok alapján jövedelem értékhatár emelést valamint támogatási összeg emelést jelentett.

Továbbra is a helyi szociális pénzbeli és természetbeni juttatások rendszerét az Önkormányzat időről időre felülvizsgálja, és a napi ügyintézés tapasztalatait alapul véve módosítja.

A Képviselő-testület 2020. március 12-én elfogadott rendelet módosításával új támogatási forma került bevezetésre a súlyosan fogyatékos, vagy tartósan beteg gyermekgondozási támogatással, hogy az ebben a helyzetben lévő kerületi családok terhein enyhítsen.

Személyes gondoskodást nyújtó ellátások

Az Önkormányzat egy kivétellel (szenvedélybetegek nappali ellátása) a kötelezően ellátandó szociális alapszolgáltatásokat biztosítja. A kötelező feladatok mellett továbbra is fontosnak tartja az önként vállalt szociális alapellátások fenntartását is.

Önként vállalt szolgáltatások:

* pszichiátriai betegek közösségi ellátása,
* jelzőrendszeres házi segítségnyújtás,
* hajléktalan személyeknek nyújtott utcai szociális munka,
* szenvedélybetegek közösségi ellátása,
* demens személyek nappali ellátása,
* hétvégi étkeztetés biztosítása,
* gondozási központok gépkocsi bérlésével a mozgásukban akadályozott ellátottak részére több szolgáltatást tudnak biztosítani,
* külön rendelő járatot üzemeltet az önkormányzat a nehezen megközelíthető Rét utcai orvosi rendelőhöz.

A jelenlegi szolgáltatásokhoz az intézmények személyi feltételei megfelelőek, de nagy a fluktuáció, a tárgyi feltételek folyamatos karbantartást igényelnek, az idősek gondozóházában az akadálymentesítés műszakilag nem megoldható.

Az időskorúak számának és arányának emelkedése, valamint a tartós elhelyezésre várakozók nagy száma miatt indokolt a házi segítségnyújtás fejlesztése. Jól körülhatárolt és indokolt szempontrendszer alapján igény van a szolgáltatás nyújtására az esti és hétvégi órákban is. A demens személyek ellátása iránti igény is folyamatosan emelkedik.

Az idősek átmeneti otthonának fejlesztése szükségszerű.

Gondozási központok

A II. kerületben önkormányzati fenntartásában három gondozási központ működik, amelyek elsősorban az idősebbek számára nyújtanak segítséget, de az egészségi vagy szociális nehézségekkel küzdő lakosok is igénybe vehetik szolgáltatásaikat. Ellátási területén belül valamennyi központ biztosít étkeztetést, házi segítségnyújtást, idősek klubját, egyes helyszíneken időskorúak átmeneti gondozóháza, jelzőrendszeres házi segítségnyújtás, közösségi pszichiátriai ellátás is elérhető, illetve a demens személyek nappali ellátása is.

A belső kerületrészt ellátó intézmények épületei mára már elavultak, így ütemezett felújításuk, korszerűsítésük indokolt.

VI. TELEPÜLÉSÜZEMELTETÉS

A II. kerület infrastruktúrája az önkormányzati rendszer létrejötte óta jelentősen fejlődött. Az Önkormányzat folyamatosan arra törekszik, hogy megtalálja az egyensúlyt a különböző fejlesztési irányok között.

2015 és 2019 között éves szinten átlagosan 1,25 milliárd forintot fordított közösségi terek kialakítására és fejlesztésére, gyalogátkelőhelyek létesítésére, utak és járdák felújítására, valamint közlekedésfejlesztésre. Ezen felül éves szinten mintegy 5-600 M Ft-ot tesznek ki a fenntartási munkák (pl. parkfenntartás, kátyúzás, nagyfelületű burkolatjavítás). A térfigyelő rendszer újraszervezésével és bővítésével jelentős előrelépést történt a közbiztonság megerősítése érdekében.

A fejlesztéseknek köszönhetően javultak a gyalogos közlekedés feltételei, rendezettebb és biztonságosabb lett az autós közlekedés, és javultak a parkolási lehetőségek.

A közterületek gyommentesítésére, az illegálisan elhelyezett hulladék begyűjtésére, vagy a szelektív hulladékgyűjtők folyamatos takarítására egyaránt szükség van ahhoz, hogy a kerület tiszta, ápolt és élhető legyen. A II. kerületi közterületek tisztántartására és rendezetté tételére 2011 és 2014 között éves szinten több. mint 100 millió forintot fordított az Önkormányzat.

A beruházási előirányzatok jelentős részét a kerület minden évben közlekedésfejlesztésre, utak és járdák felújítására, zöldfelületek és játszóterek bővítésére valamint rendbetételére fordítja.

Forrás: önkormányzat adott évi zárszámadási rendeletei

Helyi közutak, közterületek és parkok

A fővárosi tulajdonú utak fenntartását a Főváros végzi, a kerületi önkormányzati tulajdonú, de fővárosi kezelésben lévő utak fenntartásához a Főváros általában a tömegközlekedés által érintett úttestszakaszok karbantartásával járul hozzá. A II. Kerületi Önkormányzat kezelésében lévő utak felújítására és új járdák építésére fordított összeg minden esztendőben az adott költségvetés lehetőségeinek függvénye, de minden alkalommal meghaladja a 400 millió Ft-ot.

A közút- és járdahálózat állapotát javító intézkedések mellett kiemelt jelentőséggel bírnak a közúti forgalom javítását célzó forgalomtechnikai beavatkozások, amelyek egyértelmű célja a főútvonalak áteresztőképességének növelése, és ezzel a lakóutcák átmenő forgalmának mérséklése. Ennek jegyében történt az elmúlt években:

* Zöldlomb utca – Szépvölgyi út – Zöldmáli lejtő találkozásának körforgalmi csomóponttá alakítása,
* Szép Juhászné út burkolat-felújítása, Budakeszi úti csatlakozásának korrekciója,
* Nagyrét utca – Ördögárok utca – Zsíroshegyi út találkozásának körforgalmi csomóponttá alakítása

Folyamatos feladatot képeznek a kisebb forgalomtechnikai beavatkozások, a közterületi kiskorrekciók, a kátyúzás, új gyalogátkelőhelyek kialakítása és az akadálymentes és biztonságos közlekedés feltételeinek javítása.

A II. kerületet jelen időszakban több olyan, fővárosi szintű beavatkozás is érintette, illetve érinteni fogja (Pasaréti út burkolat-felújítása, Rómer Flóris utca burkolat-felújítása, Pusztaszeri út burkolat-felújítása, Széna tér rekonstrukciója, Bimbó út felújítása, amely a továbbiakban hatással lehet a kialakult közlekedési útvonalakra és a parkolási igényekre. Az ebből adódó feladatok jelenleg nem ismertek, de vélelmezhetően a mindenkori költségvetésben biztosított ágazati keretek terhére komolyabb költséghatás nélkül elvégezhetőek.

Nagyobb csomóponti beavatkozások a kerületi úthálózaton már csak néhány helyen szükségesek, ezek fedezete a mindenkori költségvetésekben biztosítandó.

Elsősorban a külső kerületrész belső határán egyértelmű szükséglet jelentős kapacitással bíró P+R parkolók kialakítása. Ez megfelelő önkormányzati tulajdonú terület híján csak partnerségi együttműködésben valósítható meg, de várhatóan az Önkormányzat anyagi szerepvállalását is igényli majd.

A korábbi fejezetekben bemutatott demográfiai adatokból jól látható, hogy a kerületben magas arányban élnek kisgyermekek és időskorúak is, így érthetően komoly igény mutatkozik a rendezett, nyugodt kikapcsolódási lehetőséget biztosító parkok és játszóterek után. Az elmúlt években számtalan új közösségi terület létesült vagy újult meg.

Továbbra is kiemelt figyelmet igényel azonban a közterületek (utak és műtárgyaik, járdák, parkolók, parkok, játszóterek) folyamatos felújítása és állagmegóvása. Ez kerületrészenként eltérő intézkedéseket igényel: Bel-Budán fő cél az épített környezet értékeinek megőrzése, állagának fenntartása, a közterületek gondozása, míg a kerület külső részein a közúthálózat egészének szilárd burkolattal való kiépítése és a gyalogosközlekedés feltételeinek javítása. Ennek egyik eleme a

* Marcibányi tér kettős körforgalmi csomópont kialakítása.

Egyre több fiatal látogatja a közterületi sportpályákat is, így folytatandó feladat azok fejlesztése és korszerűsítése is. Ennek keretében az alábbi helyszíneken tervez nagyarányú fejlesztést az önkormányzat.

* Gyarmati Dezső Sportuszoda környezete,
* Csalit utca, Csatárka út és Szikla utca közösségi tér kialakítása

A szükséges beavatkozások volumene nem indokolja a költségvetés strukturális átalakítását, azok fedezete az éves előirányzatok felhasználásával továbbra is biztosítható.

Települési vízellátás, felszíni csapadékvíz elvezetés, szennyvízelvezetés és kezelés

A Budapest Komplex Integrált Szennyvízelvezetése (BKISZ) program keretében a II. Kerületi Önkormányzat 63 M Ft önrésszel járult hozzá több, eddig csatornázatlan terület csatornahálózatba kötésének megvalósításához. A programnak köszönhetően a kerület a 2015. évben közel 100%-ban csatornázottá vált. A beruházáshoz kapcsolódóan az Önkormányzat több érintett utcaszakasz teljes szélességű felújítását is elvégezte, így ezeken a területeken átfogó infrastruktúrafejlesztés valósulhatott meg. Folyamatban van még néhány kisebb útszakaszon az érintett ingatlanok szennyvíz hálózatra történő csatlakoztatása. Az ezekhez szükséges terveket az önkormányzat saját forrásból fogja finanszírozni.

Komoly előrelépés történt a felszíni csapadékvizek elvezetésében is, ám ebben a témában még óriási feladatok állnak az Önkormányzat előtt. A budaligeti csapadékvíz-elvezető rendszer kialakításához hasonlóan, megkezdődtek a hidegkúti területen a csapadékvíz elvezető rendszerek felújítási munkálatai saját források felhasználásával.

Hulladékgazdálkodás és környezetvédelem

A településüzemeltetetés egyik legkomolyabb problémája az illegális hulladékok elleni hatástalan küzdelem. A ráfordított munka mellett valódi eredmény csak átütő szemléletváltással érhető el, ezért a folyamatos begyűjtési munka mellett fontos szerepet játszanak azon programok támogatása, amelyek segítenek a lakosság tudatos hozzáállásának fejlesztésében.

A Komposztáló Kerület Program keretében az Önkormányzat térítésmentesen biztosít komposztáló edényeket a kerület lakói részére. A programhoz csatlakozók konyhai zöldjavak komposztálására alkalmas műanyag edényt és avar komposztálására alkalmas, geotextil palásttal ellátott lombkomposztáló hálót vehetnek át.

A lehullott, lemetszett ágak, gallyak, nyesedékek helyben hasznosításának elősegítésére szolgál az Önkormányzat az ágaprítási szolgáltatása, amely szorosan kapcsolódik a Komposztáló Kerület Programhoz.

Meghirdetésre került a *Fogadj örökbe egy közterületet!* program, amelynek célja, hogy a helyi intézményekkel, társadalmi szervezetekkel és a lakossággal együttműködve tisztábbá váljanak a II. kerület közterületei, az itt élők pedig nagyobb felelősséget érezzenek környezetük iránt.

Folyamatosan nő a kutyaürülék-gyűjtők száma kerületszerte, kiemelten az állatorvosi rendelők és a kutyafuttatók környezetében, és állandó a járdatisztító gépek üzemeltetése a belső kerületrészeken.

A közterületekre fordított költségvetési források mértéke általában igazodik a mindenkori költségvetés más ágazatokban felmerült igényeihez, tekintettel arra, hogy a közterületi beavatkozásokat érintő igények száma a kerület méretéből adódóan messze meghaladja a rendelkezésre álló kereteket. Fontos cél azonban, hogy a településüzemeltetésre fordított összegek minden alkalommal elérjék azt a szintet, amely lehetővé teszi az út- és létesítményhálózat hatékony és tervezhető fenntartását.

1. ÖSSZEGZÉS

Mind a fenti fejezetekből, mind az egyéb kapcsolódó dokumentumokból megállapítható, hogy a II. Kerületi Önkormányzat az elmúlt években hatékonyan gazdálkodott. A feladatellátás minden területén történtek komoly fejlesztések.

A gazdasági program elsődleges célkitűzései az költségvetés – külső forrás bevonása nélkül – egyensúlyban tartásán, valamint a feladat ellátás színvonalának és eddigi eredmények megőrzésén túl a lakosság igényéinek és véleményének minél szélesebb körű megismerése és bevonása a döntés előkészítő folyamatokba. Ennek egyik eszköze a közösségi költségvetés rendszerének bevezetése.

A fenntarthatóság és klímavédelmi szempontok érvényesítése az önkormányzat valamennyi kötelező és önként vállalt feladat ellátása és a fejlesztések megvalósítása során.

A környezeti terhelés csökkentése, ez alapján a parkolási rendszer átgondolása, a gyalogos és kerékpáros közlekedés elősegítése, valamint az akadálymentesítés megvalósítása.

Kiemelt cél zöldfelületeket mennyiségének és minőségének megőrzése, további fejlesztése. A lakosság fokozottabb bevonása a közterületek, zöldfelületek tisztaságának és rendezettségének megőrzéséhez.

Elektronikus ügyintézési lehetőségek kiterjesztése, valamint az önkormányzat átláthatóságának növelése.

A közrend, közbiztonság terén a térfigyelő rendszer bővítése, a városrendészet megerősítése.

Az önkormányzat továbbra is kiemelten kezeli a kerületben működő nemzetiségi önkormányzatok, civil szervezetek, egyházak, valamint színházak támogatását és a velük való folyamatos együttműködést. Ezzel párhuzamosan az önkormányzat a korábbiaknál nagyobb hangsúlyt kíván fektetni a szolidáris testvérváros program keretében a magyarországi, valamint a nemzetközi kapcsolatokra.